PH Negeri Sembilan tiada masalah bekerjasama dengan UMNO hadapi PRN: MB

Kerjasama dengan UMNO-Barisan Nasional (BN) bagi menghadapi pertandingan dalam Pilihan Raya Negeri (PRN) adalah realistik dan boleh dilaksanakan, kata Pakatan Harapan (PH) Negeri Sembilan.

Pengerusi PH negeri dan juga Menteri Besar, Datuk Seri Aminuddin Harun berkata sejak kerjasama terbentuk di peringkat Persekutuan, PH dan UMNO kini sudah serasi dan mula memahami antara satu sama lain.

“Di peringkat negeri, kami tiada ada kuasa untuk menentukan hala tujunya, ia aka diputuskan oleh Majlis Presiden PH. Nampak akan berbincang mengenai perkara tersebut dan saya berharap ia dimuktamadkan hujung bulan ini.

“Bagi saya tiada masalah untuk bekerjasama (dengan BN) jika itu arahan, kami akan ikut. Saya belum berjumpa dengan Tok Mat (Mohamad), ada berjumpa beliau secara tidak rasmi seperti di Parlime dan majlis-majlis, tetapi (rundingan kerjasama) tidak boleh berjumpa tidak rasmi, mesti diputuskan di peringkat kepemimpinan,” katanya dipetik laporan media.

Bagaimanapun, Aminuddin berkata setakat ini masih belum ada pertemuan antara beliau dengan Pengerusi BN Negeri Sembilan, Datuk Seri Mohamad Hasan bagi membincangkan soal tersebut.

Namun begitu, menurut beliau, sebarang penyelesaian mengenai kerjasama berkenaan hanya akan diputuskan pucuk pimpinan parti masing-masing dengan di peringkat PH, ia akan ditentukan oleh Majlis Presiden PH.

Ketika ditanya terdapat dakwaan berlaku kesukaran untuk mengadakan rundingan kerjasama antara kedua-dua gabungan itu, beliau yang juga Naib Presiden PKR menjelaskan, itu hanya pandangan sesetengah pihak sahaja.

“Itu pandangan mereka sahaja, mungkin pada zaman mereka, itu yang berlaku, kita tidak tahu. Tetapi dalam keadaan sekarang apa juga keputusan itu harus diraikan.

“Keputusan Majlis Presiden itu nanti adalah penting, jika tiada (kerjasama) kami juga akur, saya rasa penyokong  di peringkat akar umbi juga akan terima, pastinya mereka akan ikut apa yang diputuskan oleh pucuk pimpinan. Itu di peringkat PH, di pihak BN saya tidak tahu,” katanya lagi.


Ringgit ditutup pada paras terendah dalam tempoh 27 bulan

Ringgit ditutup pada paras terendah sejak Mac 2020 berbanding dolar AS di tengah-tengah kebimbangan terkini mengenai kemelesetan selepas negara terbesar dunia melaporkan inflasi yang mencapai paras tertinggi dalam tempoh 40 tahun pada Jun.

Pada 6 petang, mata wang tempatan merosot kepada 4.4435/4450 berbanding dolar AS daripada 4.4360/4385 sewaktu ditutup pada Rabu, lapor Bernama.

Harga pengguna Amerika Syarikat (AS) melonjak 9.1 peratus, peningkatan ketara berbanding 8.6 peratus pada Mei apabila pasaran kini meramalkan kenaikan kadar faedah sebanyak 100 mata asas (bps) pada bulan ini berbanding 75 bps sebelum ini.

Rakan Pengurusan SPI Asset Management Stephen Innes berkata data inflasi tersebut adalah mengejutkan dan bank pusat lain menyahut seruan itu dengan Bangko Sentral ng Pilipinas (BSP) dan Pihak Berkuasa Monetari Singapura (MAS) mengetatkan dasar bagi membendung inflasi.

Lembaga Monetari tersebut menaikkan kadar dasar utama BSP sebanyak 75 bps kepada 3.25 peratus berkuat kuasa serta-merta, manakala MAS telah meningkatkan sokongan kepada dolar Singapura dalam keputusan dasar di luar kitaran yang dilihat sebagai langkah mengekang inflasi.

MAS berkata ia akan melaras semula titik pertengahan dalam julat dasar kadar tukaran efektif nominal dolar Singapura kepada paras semasa.

“Saya berpandangan, Rizab Persekutuan AS perlu melaksanakan kenaikan kadar meskipun ia menyebabkan berlakunya kemeseletan kecil.

“Sekiranya inflasi menjadi semakin kuat dalam ekonomi, mereka mungkin perlu langkah memperketat yang lebih panjang dan ini bererti, pertumbuhan akan menjadi lebih perlahan,” katanya kepada Bernama sambil menambah premium risiko dolar AS sebagai aset selamat akan menjejaskan pasaran mata wang semasa termasuk ringgit.

Unit tempatan diniagakan kebanyakannya rendah berbanding kumpulan mata wang utama.

Ia susut berbanding pound Britain kepada 5.2762/2780 daripada 5.2753/2783 pada Rabu, merosot berbanding euro kepada 4.4635/4650 daripada 4.4524/4549 dan rendah berbanding dolar Singapura kepada 3.1717/1732 daripada 3.1559/1582 semalam.

Bagaimanapun, ringgit meningkat berbanding yen Jepun kepada 3.2009/2022 daripada 3.2358/2379 sebelum ini.


PN berdiri atas prinsip integriti: Ucapan Tan Sri Muhyiddin Yassin

Apa khabar semua?

Alhamdulillah saya doakan saudara dan saudari terus berada dalam keadaan sihat walafiat.

Pertamanya saya ingin mengucapkan setinggi-tinggi tahniah kepada barisan kepimpinan dan juga para perwakilan ke persidangan perwakilan parti Gerakan Rakyat Malaysia kali ke 50 yang diadakan secara hybrid pada hari ini. Saya juga ingin mengucapkan merakamkan ribuan terima kasih kepada Yang Berhormat Senator Datuk Dr Dominic Law, Presiden Parti Gerakan dan seluruh barisan kepimpinan gerakan yang telah pun sudi menjemput saya untuk hadir merasmikan Persidangan Perwakilan Nasional Gerakan pada hari yang berbahagia ini.

Saya mendengar dengan tekun ucapan daripada Datuk Dr Dominic yang begitu jelas dan saya rasa agak bangga dia lebih hebat daripada saya berucap tanpa memakai apa-apa teks. Apa yang juga membanggakan saya ialah kerana hari ini persidangan inilah persidangan yang ke 50 iaitu satu tempoh tahun-tahun yang begitu panjang berbanding dengan parti Bersatu yang hanya berusia lima tahun.

Saya teringat bahawa Gerakan adalah satu parti yang sudah lama established di negara kita. Dan sebab itu saya rasa cukup bangga kerana gerakan. minat untuk bersama Perikatan Nasional dan sebab itulah kita dalam Perikatan Nasional menyambut baik kehadiran Parti Gerakan dalam Perikatan Nasional.

Saudara saudari yang saya kasihi sekalian.

Landskap politik negara kita sekarang ini sedang melalui satu proses perubahan yang amat signifikan. Sejak Pilihan Raya Umum Ke-14 (PRU14) kita telah pun menyaksikan Malaysia yang dahulunya didominasi oleh hanya sebuah gabungan parti politik kini telah pun berubah dengan kemunculan gabungan parti-parti politik baru pada peringkat nasional dan juga di peringkat wilayah yang mengambil bahagian dalam pilihan raya dan juga berjaya membentuk kerajaan.

Sebelum PRU14, sistem politik negara kita dikategorikan sebagai dikuasai parti dominan yang hanya sebuah parti iaitu Barisan Nasional (BN) menguasai sistem politik dan kerajaan. Manakala parti-parti lain yang berada di luar Barisan Nasional sekadar menjadi pembangkang yang lemah dan sistem ini dilihat mempunyai banyak kelemahan.

Pemusatan kuasa berlaku dalam sesebuah parti politik yang menyebabkan tidak ada semak dan imbang atau check and balance yang mencukupi dalam pentadbiran kerajaan yang diperintah oleh parti yang dominan ini. Segala keputusan hanya dibuat pemimpin parti ataupun sebilangan orang yang menyokong pemimpin parti.

Sistem politik ini yang mampu mewujudkan kestabilan politik pada awalnya dilihat berkesan untuk memacu pembangunan negara yang pesat ini. Namun lama kelamaan kuasa politik yang dominan ini berpusat kepada individu yang memimpin parti dan juga kerajaan. Ahli-ahli parti akur dengan setiap keputusan dan tindakan pemimpin parti walaupun ia adalah suatu perkara yang tidak betul.

Malah penyelewengan dan juga pelanggaran undang-undang oleh pemimpin parti juga sering berlaku tetapi dipandang sepi oleh pemimpin parti yang lain kerana mereka takut tersingkir daripada parti yang berkuasa dominan dalam kerajaan ini.

Tidak ramai yang mahu mengambil risiko untuk menyatakan perkara yang betul. Lebih malangada pada pihak turut sama melakukan penyelewengan dan salah guna kuasa kerana mereka ini beranggapan bahawa mereka akan dilindungi selagi mana mereka menyokong pemimpin parti yang mendominasi kerajaan ini.

Mereka fikir mereka boleh lepas dan tidak akan dihukum dan kesannya ialah penyelewengan, salah laku kuasa, rasuah, terus berlaku dengan berleluasa dan dihalalkan pula oleh pengikut-pengikut parti.

Soal integriti, amanah, soal tanggungjawab kepada rakyat tidak lagi menjadi suatu keutamaan mereka. Yang utama bagi mereka ialah melakukan apa saja untuk terus kekal berkuasa kerana dengan kuasa itu mereka boleh melakukan bermacam-macam perkara demi untuk kepentingan diri mereka sendiri.

Saudara dan saudari yang saya kasihi sekalian.

Dalam dunia yang semakin pesat dengan kemajuan teknologi maklumat dan rakyat kita yang kita tahu semakin hari bijak berfikir serta menilai, tidak ada parti politik yang boleh kekal berkuasa secara dominan untuk selama-lamanya. Apatah lagi sekiranya parti itu mengabaikan prinsip-prinsip yang penting, integriti dan juga penanggungjawaban kepada rakyat.

Saya percaya rakyat Malaysia bijak untuk menilai dan mereka tidak akan berkompromi dengan mana-mana parti yang menggadaikan prinsip dan nilai integriti serta penanggungjawaban kepada rakyat.

Kerana itu sistem parti dominan telah runtuh selepas PRU14. Barisan Nasional tidak lagi menjadi yang memerintah di peringkat Persekutuan. Di Sarawak parti-parti yang dahulunya merupakan komponen BN telah mewujudkan Gabungan Parti Sarawak atau pun GPS, mentadbir kerajaan Sarawak secara sendiri.

Dan dalam Pilihan Raya Negeri Sabah pada tahun lalu, parti-parti politik yang juga bertanding telah membentuk Gabungan Rakyat Sabah. Ini nama yang saya beri untuk rakyat Sabah. Gabungan Rakyat Sabah yang mentadbir kerajaan negeri Sabah selepas pilihan raya ini.

Saudara saudari sekalian… Kerajaan Persekutuan pada masa ini pula dibentuk oleh PN, BN, Gabungan Parti Sarawak dan Parti Bersatu Sabah. Dalam pentadbiran Kerajaan Persekutuan pada hari ini tidak ada mana-mana parti yang boleh mendakwa mereka adalah parti dominan yang boleh melakukan apa saja mengikut selera parti masing-masing tanpa mengambil kira pandangan parti-parti yang lain yang membentuk kerajaan dan juga kepentingan rakyat.

Sebagai sebuah parti yang mendukung prinsip integriti, PN telah meletakkan asas yang jelas dalam pembentukan Kerajaan Persekutuan mahupun kerajaan negeri. Kita telah pun meletakkan syarat yang tegas bahawa sokongan PN pada kerajaan pada hari ini adalah tertakluk kepada kepatuhan kerajaan terhadap prinsip-prinsip dan nilai integriti.

Ini bagi kita adalah amat penting. Ini termasuklah syarat untuk terus menentang rasuah, menentang salah guna kuasa serta tidak sekali-kali mencampuri urusan-urusan mahkamah. Institusi mahkamah termasuk agensi pendakwaan mestilah dipastikan bebas untuk menegakkan keadilan tanpa diganggu-gugat oleh sesiapa pun semata-mata untuk melindungi kepentingan pihak-pihak tertentu.

Kerajaan juga tidak boleh tunduk kepada tekanan kumpulan-kumpulan kleptokrat demi kepentingan diri mereka sendiri. Saya ingin menegaskan bahawa Perikatan Nasional mempunyai tanggungjawab untuk memberikan sokongan kepada kerajaan selagi mana prinsip ini dipatuhi. Kita tegaskan soal ini kerana prinsip ini tidak boleh kita korbankan. Prinsip inilah prinsip yang utama yang telah jadi asas dan teras kepada pembentukan Perikatan Nasional. And I think Gerakan will fully endorse this in your meeting today.

Saudara dan saudari yang saya kasih.

Kita mestilah berani untuk melakukan perubahan dan pembaharuan. Kita pertahankan perkara-perkara yang sudah lama kita lakukan tapi melalui satu proses perubahan dan perubahan landskap politik dalam negara kita ini adalah sesuatu yang tak boleh kita nafikan. Kita tidak boleh membenarkan sistem politik negara kita dikawal oleh mereka yang rakus kuasa.

Proses pembaharuan iaitu pembaharuan politik yang telah pun dimulakan oleh rakyat Malaysia mestilah kita teruskan. Kerana itulah kita membentuk Perikatan Nasional yang dianggotai oleh Bersatu, PAS, Gerakan, STAR dan SAPP. Kita menjadikan Perikatan Nasional sebagai sebuah gabungan politik di peringkat nasional yang menawarkan pentadbiran yang prihatin rakyat, cekap, telus dan berintegriti

Saya akui bahawa ada pihak yang agak ragu. Apabila kita membentuk Perikatan Nasional mereka bertanya bolehkah Perikatan Nasional menjadi sebuah gabungan politik yang kuat. Politik yang boleh diterima oleh rakyat. Ini yang mereka kemukakan. Saya sebenarnya bukanlah orang yang boleh memberikan jawapan yang tepat kepada persoalan ini kerana yang membuat ini ialah rakyat sekalian. Segalanya ditentukan oleh rakyat dan pastinya juga ialah ketentuan Ilahi.

Namun saya suka mengatakan bahawa sudah terdapat petanda-petanda positif. Petanda-petanda positif yang menunjukkan Perikatan Nasional semakin diterima oleh rakyat. This is a realiti now. Dalam pilihan raya kita di negeri Sabah waktu itu Perikatan Nasional baru tertubuh tiga minggu kita lancarkan Perikatan Nasional dan hasil daripadanya ialah mendapat sambutan yang amat luar biasa daripada seluruh rakyat di negeri Sabah. Kita ucapkan terima kasih kepada seluruh pengundi yang berada di Sabah yang akhirnya berjaya memberikan kepada Perikatan Nasional kuasa untuk membentuk kerajaan.

Kita memenangi sejumlah kerusi terbesar dalam kalangan parti-parti yang membentuk Gabungan Rakyat Sabah ini. Dalam pilihan raya negeri Melaka yang baru sahaja berlangsung, walaupun Perikatan Nasional hanya memenangi dua kerusi ataupun pertahankan bilangan dua kerusi sahaja, kita menyaksikan satu peralihan sokongan yang agak ketara kepada Perikatan Nasional terutamanya di kalangan pengundi-pengundi muda. Dan kita nak berterima kasih kepada seluruh rakyat di Melaka, pengundi khususnya, pengundi muda yang memberikan sokongan untuk pertama kalinya Perikatan Nasional bertanding di Semenanjung.

Banyak orang membuat analisa tentang apakah keputusan di Melaka itu memberikan apa-apa petanda? Tapi jelas daripada penganalisis-penganalisis yang telah membuat penilaian tentang hasil keputusan pilihan raya itu hampir kesemuanya berkata bahawa the biggest winner is not another than Perikatan Nasional. Jadi saya agak optimis bahawa Perikatan Nasional akan menjadi sebuah gabungan politik rakyat dalam PRU15 nanti.

Kita menawarkan sebuah pentadbiran yang berintegriti, yang saya yakin selari dengan nilai dan aspirasi majoriti rakyat di negara kita ini. Kita telah buktikan bahawa Perikatan Nasional mampu untuk mentadbir negara dengan baik dengan mengamalkan dasar-dasar prihatin rakyat serta mempertahankan prinsip integriti dan kedaulatan undang-undang sepanjang mentadbir negara sebelum ini.

Rekod ini akan kita pertahankan dan kita persembahkan kepada rakyat untuk mereka membuat penilaian bila sampai pilihan raya umum yang akan datang. Perikatan Nasional juga adalah sebuah gabungan politik, pelbagai kaum yang sentiasa menekankan aspek perpaduan kaum dan juga perpaduan dan juga agama dalam masyarakat. Kita beriltizam untuk bela nasib semua rakyat tanpa mengira perbezaan kaum, agama dan juga wilayah. Komitmen ini telah pun dilaksanakan oleh kerajaan Perikatan Nasional menerusi Dasar Wawasan Bersama 2030. Dan asas yang paling utama dasar ini ialah no one will be left behind. Kita akan berkongsi khazanah kekayaan negara kita secara bersama-sama dan maju. Bersama-sama tanpa seorang pun yang akan tertinggal di belakang. Dan inilah sebenarnya komitmen Perikatan Nasional.

Perikatan Nasional bukan parti saya atau parti Datuk Dr Dominic tetapi parti kita semua yang kita bentuk kerana kesedaran kita bahawa sudah sampai masanya sebuah gabungan parti politik sebegini diajukan. Sebagai suatu pilihan baru tapi terbaik untuk rakyat Malaysia. Kalau dahulu tidak ada pilihan. Either you choose Barisan Nasional, or you choose Pakatan Harapan. You have the better opsyen today to choose Perikatan Nasional. Parti yang berdiri atas dasar prinsip dan integriti.

Pada hari ini mungkin isu integriti mungkin tidak begitu diberikan apa-apa keutamaan oleh kumpulan-kumpulan tertentu dalam masyarakat. Setengah mungkin sudah pun diayun begitu lama dengan lagu-lagu yang enak sahaja. Bahawa situasi dalam negara kita sudah cukup baik. Ramai di negara kita merasakan sudah sampai masanya kita membawa satu corak baru. The new landskap the political landskap that is more sustainable yang boleh menjamin masa depan dan kehidupannya baik bagi warga kita pada hari ini.

Jadi dengan sokongan majoriti rakyat saya percaya Perikatan Nasional akan dapat membentuk sebuah kerajaan yang kukuh dan stabil untuk kita melaksanakan dasar-dasar prihatin rakyat, mempertahankan prinsip-prinsip integriti dan kedaulatan undang-undang serta memaju dan memakmurkan negara kita yang hasilnya akan dapat dikogsi bersama oleh semua rakyat tanpa mengira kaum, agama dan wilayah.

Tan Sri Muhyiddin Yassin
Pengerusi Perikatan Nasional
Presiden Bersatu


Puad tanding DUN Rengit, mahu buktikan diri mampu menang

Datuk Mohd Puad Zarkashi menghantar borang pencalonan pagi ini dan bakal berdepan saingan empat penjuru di kerusi Dewan Undangan Negeri (DUN) Rengit pada Pilihan Raya Negeri (PRN) Johor, 12 Mac depan.

Ahli Majlis Tertinggi (MT) UMNO yang tidak dicalonkan pada Pilihan Raya Umum Ke-14 (PRU-14) lalu itu membuat penampilan semula pada PRN kali ini, untuk rekod Puad sebelum ini tewas di kerusi Parlimen Batu Pahat semasa PRU-13 kepada calon PKR, Datuk Mohd Idris Jusi dan sejak itu tidak bertanding dalam mana-mana pilihan raya.

Mohd Puad yang juga Ketua UMNO Bahagian Batu Pahat akan ditentang calon daripada PKR, Khairuddin A Rahim yang memenangi kerusi DUN Senggarang pada PRU-14.

Dua lagi calon bertanding di DUN Rengit ialah Mohd Huzair Lajis yang mewakili Perikatan Nasional (PN) dan Nizam Bashir Abdul Kariem Bashir daripada Parti Pejuang,

Pegawai Pengurus PRN N25 Rengit, Mohd Mackeen Mohd Shafiee, mengisytiharkan keputusan penamaan empat calon itu yang sah bertanding di DUN Rengit, selepas pihaknya berpuas hati dengan dokumen penamaan calon yang diserahkan mengikut masa ditetapkan.


Jajaran baharu jangan guna nama Istana Negara

1. Tulisan ini hanya khusus untuk mereka yang mahu membaca. Kepada Cybertroopers Jajaran Baru boleh ‘skip’ tulisan panjang ini dan terus kepada bahagian komen menjalankan tugas anda.

2. Saya dapati sejak beberapa hari ini terdapat usaha untuk meletakkan kekecohan sokongan UMNO kepada Datuk Seri Anwar Ibrahim dan kerjasama dengan DAP ke atas DYMM Seri Paduka Baginda, Yang Di-Pertuan Agong (YDPA), Al-Sultan Abdullah.

3. Ada pemimpin Umno dan penyokong mereka yang menjawab UMNO terpaksa mengadakan kerjasama ini kerana titah YDPA untuk menubuhkan Kerajaan Perpaduan.

4. Seolah-olah UMNO tiada pilihan kecuali bekerjasama dengan Anwar dan DAP atau menderhaka kepada YDPA. Adakah ia benar atau ini satu lagi pendustaan politik?

5. Alasan untuk mengkambinghitamkan institusi YDAP ini tidak harus berlaku kerana usaha untuk mengadakan kerjasama jajaran baharu ini bukan baharu. Ia bermula sejak Oktober 2020 lagi. Ini telah pun diketahui oleh Istana Negara.

6. Kita lupakan sejarah.

7. Kita lupakan semua surat taat setia kepada Anwar Ibrahim oleh DS Ahmad Zahid, akuan bersumpah penggal lepas dan panggilan telefon yang membuat penjelasan kepada Anwar mengapa UMNO terpaksa luluskan ketetapan No Anwar, No DAP dan Tiada kerjasama dengan Bersatu dalam PRU.

8. Kita lihat fakta hari ini!

9. Apabila keputusan PRU-15 diumumkan, hanya ada dua calon Perdana Menteri yang boleh menubuhkan kerajaan. Anwar Ibrahim (82 kerusi) dan Tan Sri Muhyiddin Yassin (73 kerusi). Kedua-dua mereka mendakwa ada sokongan mencukupi.

10. Di hadapan YDPA dan juga dalam mesyuarat Barisan Nasional kemudiannya telah terbongkar dua perkara berikut:
– Muhyiddin mempunyai cukup 115 ahli Parlimen bersama beliau. Ini termasuk 10 orang ahli Parlimen BN.
– Anwar mempunyai sokongan 112 Ahli Parlimen iaitu melalui PH 82, dan surat Pengerusi Barisan Nasional menyatakan sokongan 30 orang Ahli Parlimen BN kepada Anwar.

11. Benar ada 10 orang ahli Parlimen BN membuat keputusan menyokong Muhyiddin kerana mereka tahu pilihan hanya antara PN dan PH. Mereka juga tahu telah ada usaha menjual parti sejak sebelum PRU kepada Anwar.

12. Mereka mesti berbuat sesuatu menghalang keadaan ini. Mereka juga menggunakan hak mereka yang termaktub dalam Perlembagaan Persekutuan. Jika parti tidak berpuas hati boleh gantung atau pecat mereka.

13. Manakala surat Ahmad Zahid sebagai Pengerusi BN telah menyatakan sokongan 30 ahli Parlimen BN kepada Anwar tanpa sebarang mesyuarat dan keputusan bersama Ahli-Ahli Parlimen BN.

14. Sama ada beliau salah atau tidak ia di pentas lain untuk dibahaskan.

15. Namun inilah bukti penting bahawa kerjasama UMNO-Anwar dan DAP telah dirancang oleh pimpinan UMNO sebelum cadangan kerajaan perpaduan oleh YDPA.

16. Dalam masa yang sama kerjasama dengan Dap telah berlaku di DUN Perak dengan restu Presiden UMNO. Ini juga berlaku sebelum sebarang pertemuan dengan YDPA.

17. Keputusan MKT UMNO kemudiannya, sebelum pengumuman Perdana Menteri, juga jelas menyatakan hanya bersetuju menyertai kerajaan perpaduan yang tidak dipimpin oleh Perikatan Nasional. Jadi bukan PN pastilah PH.

18. Mereka berkata terpaksa adakan kerjasama kerajaan Perpaduan dengan DAP kerana titah tuanku.

19. Namun MKT Umno jelas memberi syarat kepada Istana Negara bahawa kerajaan perpaduan boleh dibuat dengan syarat bukan PN.

20. Jadi mengapa menjual nama YDPA untuk menghalalkan keputusan bekerjasama dengan DAP?

21. Jika hendak adakan kerjasama mengaku sahaja, cari sahaja alasan demi rakyat atau negara, bukannya cuba kaitkan dengan titah dan derhaka.

22. Sudah bentuk kerajaan bersama, fikirlah untuk bangunkan negara ini, bukannya mencari alasan menipu orang Melayu.

Ab Jalil Backer

Penulis merupakan seorang aktivis politik dan banyak mengulas berhubung isu semasa dan politik negara

*Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Kes Covid naik: Kerajaan tak cadang tutup sektor ekonomi, kata PM

Kerajaan tidak bercadang untuk menutup semula sektor ekonomi walaupun terdapat peningkatan dalam jumlah kes Covid-19, kata Perdana Menteri Datuk Seri Ismail Sabri Yaakob.

“Kehidupan akan berjalan seperti biasa, tetapi kita perlu mengambil langkah proaktif untuk melindungi diri dan keluarga kita, termasuk mendapatkan dos penggalak terhadap Covid-19,” katanya menurut Bernama.

Beliau menasihatkan kira-kira tujuh juta penduduk Malaysia yang belum mengambil suntikan dos penggalak vaksin agar segera berbuat demikian susulan lonjakan kes baharu ketika ini.

Perdana Menteri berkata, walaupun dos penggalak tidak diwajibkan, pengambilannya akan dapat memastikan perlindungan lebih baik daripada jangkitan virus berbahaya itu, terutama dengan kemunculan varian baharu yang lebih mudah menjangkiti.

Ismail Sabri berkata rakyat juga dinasihatkan mengambil langkah sewajarnya bagi mengelak jangkitan Covid-19 walaupun banyak kelonggaran telah diberikan sejak negara memasuki fasa peralihan kepada endemik pada 1 April lalu.

“…ini termasuk tidak perlu memakai pelitup muka dalam suasana luar, tetapi kita masih boleh mengambil inisiatif sendiri untuk melindungi diri, terutama ketika berada di kawasan sesak,” katanya.

Ahli Parlimen Bera itu berkata demikian kepada pemberita ketika ditemui selepas menghadiri program Korban Perdana dan menyaksikan ibadah korban sempena Aidiladha di Masjid Darul Fikri di Bera pada Isnin (11 Julai).

Mengenai program Korban Perdana, beliau berkata sudah menjadi tradisi bagi kawasannya mengadakan program itu dan pada tahun ini sebanyak 79 ekor lembu telah diagihkan bagi tujuan itu.

Menurut Kementerian Kesihatan (KKM) jangkitan baharu Covid-19 pada Hari Raya Korban semalam (Ahad, 10 Julai 2022) meningkat berbanding 2,799 kes yang direkodkan pada Sabtu, apabila mencatat 3,264 kes.

Penerima dos penggalak vaksin Covid-19 terus menjadi penyumbang utama kepada jangkitan harian, apabila mencatat sebanyak 2,431 kes daripada jumlah keseluruhan kes baharu itu.

Ini diikuti dengan 554 kes melibatkan individu yang telah lengkap menerima dua dos vaksin, 256 kes (individu tidak divaksinasi), dan 23 kes (individu belum lengkap divaksinasi).

Angka jangkitan terbaru itu menjadikan kumulatif positif sejak Januari 2020 lalu hingga semalam meningkat kepada 4,595,974 kes, dengan 4,524,281 pesakit telah sembuh, termasuk 2,703 pesakit yang pulih semalam.


Lima ditahan ganggu menteri wanita Pakistan di Masjid Nabawi

Polis menahan sekurang-kurangnya lima warga Pakistan kerana mencerca dan menghina Menteri Penerangan Marriyum Aurangzeb dan Menteri Kawalan Narkotik Shahzain Bugti di Masjid Nabawi di Madinah, Arab Saudi.

Tangkapan juga dibuat kerana menghina dan mencerca seorang wanita dan sahabatnya warganegara Pakistan, juga di halaman Masjid Nabawi.

Jurucakap polis Madinah berkata, suspek dirujuk kepada pihak berkuasa berkaitan selepas prosedur undang-undang selesai terhadap mereka.

Menurutnya tindakan mereka bercanggah dengan kesucian tempat itu dan memberi kesan kepada keselamatan pelawat dan jemaah.

Pada Khamis beberapa penunjuk perasaan, yang didakwa anggota parti PTI perdana menteri yang digulingkan Imran Khan, dengan lantang melaungkan slogan menentang Perdana Menteri Shehbaz Sharif dan anggota delegasinya.

Video tular dalam laman sosial menunjukkan individu yang mencerca delegasi Pakistan yang ketika itu melawat Masjid Nabawi.

Pengarah maklumat di kedutaan Arab Saudi di Islamabad mengesahkan beberapa warga Pakistan ditahan kerana melanggar kesucian Masjid Nabawi dan siasatan telah dimulakan berhubung perkara itu, menurut media tempatan.

Tambah pegawai itu lagi, individu berkenaan ditahan selepas mereka melanggar peraturan masjid. – Agensi


Gejala sugar baby, baby boy kian meningkat

Siapa yang tidak mahu hidup mewah, dibelikan apa saja yang diingini dan tidak perlu khuatir akan soal wang tunai. Apa si dia hendaki, akan dituruti. Asalkan, mereka menemani sugar daddy terbabit apabila diminta.

Persoalannya, kenapa orang muda hari ini lebih pentingkan wang berbanding maruah?

Inilah yang hangat diperbincangkan dalam media sosial ketika isu sugar baby dan sugar daddy ketika negara berdepan dengan peningkatan kes Covid-19.

Media tempatan pernah melaporkan menerusi data yang diperoleh daripada aplikasi Sugarbook mendedahkan Malaysia berada di kedudukan ketiga tertinggi di Asia bagi jumlah ‘sugar daddy’.

Aplikasi itu menyedia ruang bagi pengguna terutama golongan wanita untuk dijadikan perempuan simpanan atau ‘sugar  baby’.

Dilaporkan, sejumlah 12,705 penuntut universiti awam dan swasta di Lembah Klang mendaftar dengan aplikasi Sugarbook untuk mencari ‘sugar daddy’ mereka.

Persoalannya, adakah disebabkan desakan hidup dan ekonomi ekoran pandemik Covid-19 punca utama mahasiswa terbabit bertindak sedemikian?

Berdasarkan data Sugarbook, seramai 14,433 pendaftaran untuk menjadi sugar baby diterima membabitkan penuntut di 10 IPT di Malaysia termasuk dua daripadanya adalah IPT awam.

Dalam pada itu,  purata umur sugar daddy di Malaysia yang berdaftar dengan platform temu janji berkenaan adalah 35 tahun manakala majoriti golongan sugar baby berusia sekitar 23 tahun.

Pelbagai latar belakang kerjaya golongan sugar daddy termasuk dalam kalangan ahli perniagaan, jurutera, peguam, doktor serta pegawai eksekutif dengan purata pendapatan RM150,000 setahun.

Sementara itu, purata imbuhan bagi sugar baby di Malaysia dalam kalangan model sambilan, pelayan, jururawat dan pembantu peribadi pula adalah sebanyak RM2,500 sebulan.

Menurut kaunselor berdaftar, Hushim Salleh, mahu hidup mewah secara mudah dan pantas dikenal pasti menjadi pendorong kepada wanita muda memilih kerjaya haram sebagai sugar baby.

“Pengalaman sebagai kaunselor berdaftar mendapati isu ini bukanlah sesuatu yang baharu. Ia dah berlaku sejak dulu lagi. Selain sugar baby, golongan ini juga dikenali sebagai call girl. Ramai yang berjumpa saya termasuklah yang terlanjur dan mengandung luar nikah.

“Mereka menjadi sugar baby kerana keinginan gaya hidup mewah. Siapa yang tidak mahu, tinggal di kondominium, kereta mewah, pakaian dan beg mahal. Cuma sekarang platform lebih mudah kerana ada aplikasi,” jelasnya.

Selain dihimpit bebanan yuran atau kemiskinan, ada golongan sugar baby yang sudah menamatkan pengajian dan mendapat ijazah tetapi susah mendapat kerja. Jelas, Hushim, faktor ini mendorong mereka menjadi pelacur terhormat atau kelas atasan.

“Naluri manusia pastinya mahu hidup dalam keadaan mewah sehingga ada sebahagiannya sanggup mengambil jalan mudah bagi mencapai matlamat itu.

“Isu ini dilihat ‘subur’ dalam kalangan masyarakat kita kerana adanya permintaan sekali gus wujudnya penawaran.

“Walaupun tidak semua hubungan antara sugar daddy dan sugar baby atas kehendak seks semata-mata, namun sugar baby tetap mendapat imbuhan mencecah ribuan ringgit dengan melayan kemahuan sugar daddy,” katanya.

Baby boy

Pun begitu, katanya gejala tidak sihat ini sebenarnya bukanlah tertumpu kepada wanita sahaja. Ramai yang tidak mengetahui atau sedar kewujudan budaya baby boy yang melibatkan golongan muda lelaki.

“Apa yang mereka dapat itu menjadikan mereka seronok tanpa memikirkan kesan buruk aktiviti itu kepada hidup mereka terutama sekali apabila mereka tiada asas agama yang kukuh,” jelasnya.

Justeru, aktiviti tidak bermoral berkenaan perlu dihentikan bagi mengelakkan ia terus merebak hingga menjadi ‘barah’ kepada masyarakat termasuk mengambil langkah menghalang iklan platform janji temu yang menjurus kepada kegiatan itu disiarkan di negara ini.

Dalam hal ini, beliau menyeru semua pihak bersungguh-sungguh menangani isu ini lebih-lebih lagi membantu golongan wanita muda yang terdiri daripada golongan pelajar universiti. Kesalahan itu mungkin bukan 100 peratus ke atas golongan wanita muda tetapi penyelesaian itu janganlah hangat-hangat tahi ayam. Jadi, kerajaan, jabatan agama, badan bukan kerajaan, universiti dan masyarakat perlu sama-sama membendung gejala tidak sihat ini.

“Saya harap remaja dan belia supaya jangan terpedaya dengan gambaran hidup mewah sebagai penanda aras kejayaan mereka.

“Tidak salah untuk hidup mewah, namun ia perlu melalui jalan yang betul dan tidak melanggar peraturan masyarakat dan negara.

“Kerjaya sebagai sugar baby bukanlah sesuatu yang boleh dinikmati dalam jangka masa panjang kerana ia tidak akan kekal apabila remaja itu menjadi tua serta hilang kecantikan paras rupa.

“Oleh itu, golongan ini diharapkan supaya kembali semula kepada ibu bapa dan jangan menconteng arang ke muka mereka. Ibu bapa juga perlu memainkan peranan dengan mengambil tahu perkembangan anak-anak mereka dari semasa ke sama. Punca gejala sosial kebanyakan bermula daripada kepincangan institut keluarga,” katanya.


Datuk Seri tipu Datuk kes tender pembersihan DBKL

Polis menahan seorang lelaki yang memperkenalkan dirinya sebagai ‘Datuk Seri’ bagi membantu siasatan kes penipuan urusan tender pembersihan Dewan Bandaraya Kuala Lumpur (DBKL) setelah menerima aduan seorang pelakon popular bergelar ‘Datuk’.

Ketua Polis Daerah Sentul Asisten Komisioner Beh Eng Lai berkata lelaki berumur 26 tahun itu kini ditahan di Ibu Pejabat Polis Daerah (IPD) Kajang dan akan diserah kepada IPD Sentul esok untuk siasatan lanjut.

“Pada 21/7/2021 jam lebih kurang 11.30 pagi Bahagian Siasatan Jenayah Komersial IPD Sentul telah menerima satu laporan polis yang dibuat oleh mangsa iaitu seorang pelakon berpangkat Datuk berusia 41 tahun yang menyatakan telah ditipu dalam satu urusan penyambungan tender pembersihan dengan pihak DBKL,” katanya dalam kenyataan hari ini.

Beliau berkata mangsa telah berkenalan dengan suspek, seorang lelaki Melayu yang memperkenalkan dirinya sebagai Datuk Seri menawarkan tender projek pembersihan dari DBKL.

Katanya, mangsa kemudian diminta membayar satu peratus daripada nilai harga tender projek sebagai cagaran, sebelum dipersetujui mangsa yang kemudian memasukkan RM18,000 ke dalam akaun peribadi suspek.

“Setelah pembayaran dibuat, mangsa telah menghubungi suspek bagi mendapatkan maklumat lanjut berkaitan dengan tawaran projek tersebut namun pelbagai alasan diberikan dan kini telah gagal dihubungi,” katanya.

Beh berkata, kes itu disiasat mengikut Seksyen 420 Kanun Keseksaan dan jika sabit kesalahan suspek boleh dipenjara selama satu tahun hingga 10 tahun dan dikenakan sebat.

Beliau mengingatkan orang ramai agar tidak terpengaruh dan sentiasa berhati-hati dengan segala bentuk tawaran projek.

“Orang ramai juga boleh menghubungi CCID Response Center melalui talian 03-26101559/1559 jika mempunyai sebarang keraguan mahupun untuk maklumat berkenaan kegiatan jenayah komersial,” katanya.


Selepas Vincent Tan, MB Selangor pula hantar surat tuntutan kepada Sanusi

Menteri Besar Selangor, Datuk Seri Amirudin Shari mengesahkan sudah menghantar surat tuntutan saman Datuk Seri Muhammad Sanusi Md Nor menerusi peguamnya.

Amirudin sebelum ini juga berkata mahu menyaman Menteri Besar Kedah selepas Pengasas Kumpulan Berjaya, Tan Sri Vincent Tan turut mengambil tindakan sama susulan pendedahan isu skandal tanah di negeri Selangor baru-baru ini.

Surat tuntutan itu adalah tindakan susulan atas dakwaan fitnah yang disampaikan Menteri Besar Kedah itu dalam satu ucapannya di Jitra, Kedah pada 2 Ogos lalu.

“Datuk Seri Sanusi telah memfitnah, antara lain, bahawa saya memberikan tanah negeri secara percuma kepada syarikat swasta.

“Dalam surat yang disampaikan tadi, saya menuntut supaya beliau dalam tempoh 48 jam menarik balik dan minta maaf atas kenyataan fitnah beliau.

“Menjamin bahawa fitnah itu tidak diulang, membayar ganti rugi RM10 juta atas tindakan memfitnah dan mengeluarkan berita palsu yang menjejaskan institusi Dato’ Menteri Besar Selangor dan kerajaan negeri Selangor.

“Namun begitu, jika Datuk Seri Sanusi gagal berbuat demikian, saya terpaksa meneruskan dengan tindakan undang-undang menerusi proses mahkamah,” katanya dalam kenyataan hari ini.

Sebelum ini, sebuah portal melaporkan mengenai pendedahan Sanusi berhubung skandal tanah yang didakwa berlaku membabitkan Amirudin dengan Vincent di Selangor.


Parlimen rakam takziah kepada keluarga Allahyarham Khalid

Dewan Rakyat hari ini merakamkan ucapan takziah kepada ahli keluarga bekas Ahli Parlimen Bandar Tun Razak Tan Sri Abdul Khalid Ibrahim yang meninggal dunia, malam tadi.

Timbalan Yang Dipertua Dewan Rakyat Datuk Mohd Rashid Hasnon menyatakan perkara itu sebelum sesi soal jawab bermula, lapor Bernama.

“Saya mengharapkan seluruh ahli keluarga Allahyarham terus tabah dalam menghadapi situasi ini. Kita berdoa semoga Allah SWT mencucuri rahmat ke atas roh beliau serta ditempatkan dalam kalangan orang yang soleh serta beriman,” katanya.

Beliau kemudiannya menjemput semua Ahli Parlimen untuk bangun, dengan yang beragama Islam diminta membaca surah al-Fatihah manakala bukan beragama Islam, bertafakur selama seminit.

Allahyarham Abdul Khalid pernah berkhidmat sebagai Ahli Parlimen Bandar Tun Razak dari 2008 hingga 2018, serta memegang jawatan Menteri Besar Selangor dari 2008 hingga 2014.

Abdul Khalid meninggal dunia pada 11.08 malam tadi di Hospital Cardiac Vascular Sentral, Kuala Lumpur.

Hantaran di laman Facebooknya memaklumkan Allahyarham Abdul Khalid, 76, telah dimasukkan ke hospital sejak 23 April lepas akibat jangkitan pada injap jantung.


Lelaki sentuh isu kaum ketika persembahan komedi pula ditahan

Seorang lagi lelaki ditahan kerana dipercayai membuat persembahan komedi yang menyentuh sensitiviti dan berbaur perkauman di sebuah kelab komedi di ibu kota, seperti tular melalui dua klip video.

Difahamkan suspek merupakan pemilik kelab komedi, menurut laporan Bernama.

Setiausaha Polis Diraja Malaysia (PDRM) Datuk Noorsiah Mohd Saaduddin berkata lelaki yang berusia 39 tahun itu ditahan di sekitar Lembah Klang oleh Unit Siasatan Jenayah Terkelas bagi membantu siasatan.

Beliau berkata siasatan dijalankan mengikut Seksyen 4(1) Akta Hasutan 1948 kerana mengeluarkan kenyataan yang berkecenderungan menghasut dan Seksyen 233 Akta Komunikasi dan Multimedia 1998 iaitu penggunaan tidak wajar kemudahan rangkaian atau perkhidmatan rangkaian.

“Permohonan reman terhadap suspek akan dibuat pada esok bagi melengkapkan proses siasatan dan kertas siasatan polis akan dirujuk kepada pejabat Peguam Negara untuk arahan selanjutnya setelah siasatan dari segala sudut selesai dijalankan.

“PDRM menasihatkan orang ramai agar tidak membuat sebarang spekulasi dan kenyataan yang boleh mengganggu siasatan,” katanya dalam kenyataan malam ini.

Baru-baru ini, dua rakaman video yang dipercayai memaparkan lelaki terbabit melakukan persembahan komedi di sebuah kelab komedi, tular di media sosial dan mendapat pelbagai reaksi netizen.

Rabu lalu, Timbalan Menteri Wilayah Persekutuan Datuk Seri Jalaluddin Alias berkata pihaknya turut menerima laporan berkaitan seorang individu yang didakwa sebagai pemilik premis itu yang mempermainkan serta memperlekehkan bangsa Melayu menerusi video tular persembahan di premis tersebut.

“Saya sudah meminta pihak penguat kuasa Dewan Bandaraya Kuala Lumpur (DBKL) melakukan siasatan terperinci mengenai perkara itu.

“Sekiranya benar, ia menyalahi syarat lesen yang dikeluarkan, tidak mustahil pihak penguat kuasa pelesenan DBKL mengambil tindakan lebih tegas yang boleh membawa kepada penutupan kelab terbabit,” katanya.

Kelmarin seorang wanita didakwa di mahkamah atas pertuduhan menyebabkan suasana tidak harmoni dalam kalangan penganut agama Islam ketika membuat persembahan di sebuah kelab komedi di Taman Tun Dr Ismail di sini, manakala teman lelakinya didakwa atas dua pertuduhan membuat dan memulakan hantaran video jelik di laman sosial.

Hujung minggu lalu, video berdurasi 54 saat tular di media sosial menunjukkan seorang wanita mendakwa telah menghafaz 15 juz al-Quran dan kemudiannya membuang tudung dan baju kurungnya, meninggalkannya dalam pakaian yang mencolok mata dan dianggap menghina Islam.

Pada Ahad (10 Julai), DBKL mengumumkan penutupan sementara kelab komedi itu sementara menunggu siasatan ke atas lesen premis itu.

Wanita terbabit, Siti Nuramira Abdullah, ditangkap dan didakwa di Mahkamah Sesyen Kuala Lumpur, mengikut Seksyen 298A Kanun Keseksaan kerana menghina Islam.

Teman lelaki wanita terbabit, Alexander Navin Vijayachandran, berusia 38 tahun pula didakwa di Mahkamah Sesyen Petaling Jaya atas dua pertuduhan mengguna media sosial untuk mempromosi dan memuat naik kandungan bertujuan menghina orang ramai.


Zahid bidas Rafizi selepas sindir UMNO akan cadang Lembaga Kambing pula

Selepas UMNO disindir dan diperlekehkan Rafizi Ramli berhubung cadangan menubuhkan Lembaga Unggas Negara (Ayam), Datuk Seri Ahmad Zahid Hamidi membidas semula bakal Timbalan Presiden PKR itu.

Presiden UMNO itu mempertahankan cadangan UMNO berhubung penubuhan sebuah lembaga bagi menangani kenaikan harga ayam dengan membidas semula kritikan Rafizi yang didakwanya tidak membantu menyelesaikan permasalahan rakyat.

“Kita semua masih ingat siapa Rafizi dan bermacam dakyah penipuan yang ditaburkan kepada rakyat sejak PRU13 lagi melalui kempen ‘Bina Semula Negara’ beliau.

“Rakyat perlukan solusi kepada permasalahan mereka. Rakyat tidak kisah tentang formula. Terutama sekali formula daripada Rafizi bersama PH sendiri tumbang selepas 22 bulan,” katanya dalam satu kenyataan hari ini.

Majlis Tertinggi (MKT) UMNO pada Jumaat mencadangkan kerajaan mewujudkan Lembaga Unggas Negara bagi menyelesaikan isu berkaitan bekalan ayam supaya ia dapat ditangani secara menyeluruh.

Rafizi semalam menyindir cadangan UMNO yang diputuskan semasa Mesyuarat Tertinggi (MT) semalam dengan menyifatkan ia suatu yang melucukan.

“Idea UMNO untuk menangani masalah kenaikan kos makanan dan sara hidup ialah dengan menubuhkan Lembaga Unggas (Ayam) Kebangsaan.

“Selepas ini apabila harga kambing pula naik, UMNO akan menubuhkan Lembaga Kambing Kebangsaan,” katanya.

Rafizi berkata cadangan UMNO hanya akan menambah beban kepada rakyat apabila terpaksa membayar gaji mereka yang dilantik dalam lembaga tersebut dan kemudiaan tidak akan menyelesaikan masalah harga ayam yang naik.

“Akhirnya, tindakan ini hanya menambah bebanan kewangan kepada rakyat yang terus menanggung gaji, elaun dan belanja ahli-ahli politik dari parti-parti mereka yang dilantik untuk menjadi bos-bos kepada lembaga ayam, lembaga kambing dan lain-lain,” katanya lagi.

Sebaliknya, Rafizi mencadangkan supaya mewujudkan stok penimbal (stockpile) serta penstrukturan semula sejumlah kementerian agar pengurusan rantaian bekalan ditangani dengan lebih berkesan tanpa pertindihan kuasa antara kementerian.

Jelasnya, krisis ketika ini tidak begitu berbeza dengan apa yang berlaku pada era 1970-an, ketika berlakunya perang dan konflik geopolitik, inflasi, sekatan bekalan minyak mentah dan kekurangan bekalan bijirin.

“Negara-negara yang lebih bersedia (dari segi dasar kelangsungan makanan, keupayaan kerajaan menyelaraskan kembali bekalan makanan dan kekukuhan kewangan negara) berjaya menangani gangguan sebegini tanpa menyebabkan kesengsaraan rakyat, sedangkan negara-negara yang lemah tadbir urusnya akan menyeksa rakyat (seperti yang berlaku di Sri Lanka sekarang),” katanya.


Sarawak rekod jangkitan harian tertinggi tahun ini

Sarawak hari ini (5 Mac 2022) merekodkan sebanyak 1,455 jangkitan baharu Covid-19 – jumlah kes harian tertinggi sepanjang tahun ini – meningkat berbanding 1,333 kes semalam.

Jumlah terbaharu itu menjadikan kumulatif positif di Sarawak sebanyak 266,411 kes, menurut kenyataaan Jawatankuasa Pengurusan Bencana Negeri (JPBN) Sarawak.

Sejak awal 2020 hingga semalam, seramai 255,382 pesakit telah sembuh, 1,631 kematian dilaporkan dan 7,943 kes masih aktif.

Daripada jumlah kes aktif itu seramai 7,287 pesakit menjalani kuarantin di rumah; 186 ditempatkan di PKRC; 454 dimasukkan ke hospital; dan 16 dirawat di unit rawatan rapi, dengan lapan daripadanya memerlukan alat bantuan pernafasan.

Sejak 24 Februari tahun lalu hingga semalam, seramai 2,139,213 atau 75.7 peratus populasi di Sarawak telah lengkap divaksinasi, 2,338,405 atau 82.8 peratus menerima sekurang-kurangnya satu dos, dan 1,521,906 atau 73.7 peratus individu dewasa menerima dos penggalak.

Menurut kenyataan itu, antara daerah yang mencatatkan jumlah kes tiga angka ialah Kuching dengan 479 kes, diikuti Miri (254); Sibu (213); dan Bintulu (117).

“Daripada jumlah kes baharu itu, tujuh kes melibatkan jangkitan paru-paru, memerlukan oksigen dan ventilator,” menurut kenyataan itu.

Selain itu, satu kematian dilaporkan hari ini melibatkan seorang wanita berusia 60 tahun di bahagian Kapit.

Sementara itu jangkitan di beberapa negeri lain hari ini dilaporkan turun meningkat, termasuk Pulau Pinang yang mencatat 2,621 kes baharu berbanding 2,592 semalam, dan Pahang (1,619 kes baharu, 1,535 semalam).


Polis tambah SJR, pantau aktiviti ziarah semasa Aidiladha

Sekatan Jalan Raya (SJR) dan pemantauan aktiviti ziarah akan ditingkatkan pasukan Polis Diraja Malaysia (PDRM) menjelang Hari Raya Aidiladha esok.

Masyarakat dinasihati supaya tidak melakukan aktiviti ziarah bagi mengelak tindakan tegas berlunaskan undang-undang dan polis tidak akan berkompromi dalam soal perlanggaran SOP sepanjang tempoh perayaan, kata Ketua Polis Negara, Datuk Seri Acryl Sani Abdullah Sani.

“Menjelang sambutan Aidiladha esok, PDRM ingin menasihatkan masyarakat agar sentiasa patuh SOP sektor sosial yang ditetapkan kerajaan (sambutan Hari Raya Aidiladha).

“Dalam menguatkuasakan pematuhan SOP semasa tempoh sambutan Aidiladha PDRM akan meningkatkan jumlah pemeriksaannya di Sekatan Jalan Raya,” katanya dalam kenyataan hari ini.

Beliau berkata pematuhan prosedur operasi standard (SOP) penting bagi memastikan usaha melandaikan lengkuk jangkitan wabak Covid-19 di dalam negara berjaya.

Bagi tujuan itu tambah Acryl Sani, pasukan-pasukan pemantau pematuhan SOP akan giat digerakkan di seluruh negara.

Katanya,pasukan itu akan memberi fokus kepada kawasan-kawasan perumahan dan lokasi tumpuan awam.

“PDRM komited dalam mengambil tindakan tegas bagi memastikan segala SOP dipatuhi dan mana-mana pihak yang dikesan sengaja melanggar SOP, akan diambil tindakan tanpa kompromi.

“Peringatan juga diberikan agar masyarakat tidak menjalankan aktiviti ziarah dan kunjung-mengunjung atau merentas negeri serta daerah sepanjang musim perayaan.

“Sebarang pelanggaran SOP berhubung perkara ini akan diambil tindakan berdasarkan kepada peruntukan di bawah akta pencegahan dan pengawalan penyakit berjangkit 1988 (akta 342),’ tegasnya.


Jangan leka abai SOP semasa kebenaran rentas negeri: Khairy

Orang ramai jangan terlalu leka sehingga mengabaikan prosedur operasi standard (SOP) apabila kebenaran rentas negeri dibenarkan kerana ia boleh mengakibatkan lonjakan semula penularan Covid-19, kata Khairy Jamaluddin Abu Bakar.

Menteri Kesihatan itu berkata negara sedang berada dalam fasa penurunan selepas berdepan dengan lonjakan kes yang disifatkan sebagai bencana atau hilang harapan dan orang ramai berperanan untuk mengelakkan krisis kesihatan sekali lagi berulang.

Menerusi ciapan di akaun Twitternya, KJ turut berkongsi gambar Model SEIR Unjuran dan Pemerhatian Kes Harian Covid-19 yang menunjukkan graf kes harian di Malaysia dari 1 April hingga 31 Disember 2021.

“Ketika kita membenarkan perjalanan rentas negeri bermula hari ini, tolong ingat gambar itu, Kita sedang dalam proses penurunan kes dari lonjakan bencana dan putus asa.

“Pakai pelitup muka, pantau SOP dan amalkan TRISS (Test, Report, Isolate, Inform dan Seek),” jelasnya.

Negara sebelum ini merekodkan kes harian Covid-19 tertinggi sekitar Ogos dan September lalu, malah ada ketikanya mencatat lebih 20,000 kes sehari dengan angka tertinggi direkodkan pada 26 Ogos lalu iaitu sebanyak 24,559 kes.

Bermula hari ini, rakyat yang lengkap divaksin Covid-19 dibenarkan untuk melakukan pergerakan rentas negeri tanpa memerlukan kebenaran polis, selepas sasaran vaksinasi lengkap golongan dewasa di negara ini mencapai tahap 90 peratus, semalam.

Perdana Menteri Datuk Seri Ismail Sabri Yaakob semalam mengumumkan rakyat Malaysia dibebaskan untuk melakukan aktiviti pelancongan ke mana-mana negeri, disamping dibenarkan melakukan pergerakan seperti balik kampung.

Sementara itu, Ketua Pengarah Pertubuhan Kesihatan Sedunia (WHO), Tedros Adhanom Ghebreyesus turut memberikan ucapan terima kasih kepada Menteri Kesihatan, Khairy kerana berjaya memupuk rakyat Malaysia untuk peka mengenai kesihatan mental.

Ucapan itu disampaikan oleh Tedros melalui laman Twitternya hari ini, yang turut sama berkongsi ciapan Khairy berhubung isu kesihatan mental sempena Hari Kesihatan Mental Sedunia, semalam.

“Terima kasih atas kepimpinan anda dan sudah memupuk rakyat Malaysia untuk bercakap mengenai kesihatan mental, Menteri Kesihatan @Khairykj.

“Marilah kita bersama-sama, untuk memupuk penjagaan kesihatan mental yang berkualiti untuk semua!” katanya.

Khairy dalam laman Twitternya semalam, memaklumkan kesihatan mental akan memberi kesan kepada kesihatan fizikal dan begitu juga sebaliknya.

“Kesejahteraan psikologi yang positif boleh mengurangkan risiko kesakitan serius. Kesihatan mental yang buruk boleh membawa kepada kesihatan fizikal yang buruk dan tingkah laku yang berbahaya. Let’s TALK Minda Sihat,” ujarnya.

Let’s TALK Minda Sihat adalah kempen yang dilaksanakan oleh Kementerian Kesihatan (KKM) untuk menggalakkan rakyat mendapatkan sokongan dan bantuan bagi mencapai kesejahteraan mental, selain sokongan dari ahli keluarga dan rakan serta bantuan kepada mereka yang memerlukan.


Rakyat Thailand mula mengundi hari ini

Rakyat Thailand mula mengundi hari ini (Ahad) dalam Pilihan Raya Umum (PRU) yang menyaksikan pertempuran sengit dan dijangka boleh mencetuskan pertukaran kerajaan buat kali pertama dalam tempoh hampir sedekad.

Kira-kira 52 juta pengundi, termasuk 3.3 juta pengundi kali pertama berumur 18 hingga 22 tahun, mengundi di 94,775 pusat mengundi di seluruh negara, menurut laporan Bernama.

Rakyat mula beratur seawal pagi sebelum pusat mengundi dibuka pukul 8 pagi (waktu tempatan) selepas kempen selama berbulan-bulan berakhir. Pengundian ditutup 5 petang pada hari yang sama.

Perdana Menteri Prayuth Chan o-cha, calon perdana menteri di bawah tiket parti United Thai Nation (UTN) antara yang paling awal mengundi di pusat mengundi di Bangkok, kira-kira 9.10 pagi (waktu tempatan).

“Saya gembira dapat menunaikan hak saya. Saya harap pengundi yang layak akan keluar mengundi hari ini,” katanya kepada pemberita selepas mengundi.

Prayuth, 69, dilihat berdepan cabaran getir untuk mempertahankan kedudukan, memandangkan parti pembangkang termasuk Parti Pheu Thai dan Parti Move Forward kini menjadi pilihan, berdasarkan tinjauan pendapat.

Walaupun menghadapi pelbagai cabaran, termasuk pilihan raya yang menjadi pertikaian hangat pada 2019, bantahan besar-besaran pada 2020 dan empat undi tidak percaya di parlimen, Prayuth – yang berkuasa dalam rampasan kuasa 2014 – tetap berjaya mengekalkan jawatannya.

Hari ini, pengundi akan memilih 500 wakil rakyat baharu untuk tempoh empat tahun akan datang.

Terdapat 400 kerusi untuk calon kawasan pilihan raya dan 100 kerusi parti diperuntukkan secara perwakilan berkadar.

Suruhanjaya Pilihan Raya (SPR) Thailand menjangkakan 80 peratus daripada kira-kira 52 juta pengundi yang layak mengundi hari ini.

SPR menjangkakan untuk mengeluarkan 95 peratus keputusan tidak rasmi menjelang 11 malam.

Pilihan raya kali ini adalah yang pertama diadakan sejak protes besar-besaran yang diketuai oleh belia pada 2020 dan yang kedua sejak rampasan kuasa tentera pada 2014, menyaksikan penyingkiran kerajaan yang dipilih.


ADUN DAP kaitkan arak dengan solat biadab, tapi UMNO takut tegur

Pemuda PAS Selangor menyifatkan hantaran Ahli Dewan Undangan Negeri (ADUN) Bandar Baru Klang daripada DAP, Datuk Teng Chang Khim di laman Facebook miliknya mengaitkan isu arak dengan solat, adalah biadab.

Ketuanya, Mohamed Sukri Omar, berkata hantaran tersebut jelas menunjukkan Chang Khim sengaja memainkan sentimen agama dengan memperlekehkan umat Islam serta solat.

“Teng Chang Kim nampak gaya ‘banyak masa kosong’ dengan menyibukkan diri dalam isu berkaitan arak sekalipun ia di luar negeri Selangor.

“Sedangkan isu arak ini jelas perkara mendatangkan kerosakan lebih besar ditambah lagi dengan isu-isu kemalangan jalan raya sehingga ada yang terkorban disebabkan kes mabuk.

” Hantaran di FB milik YB Teng Chang Kim jelas biadab apabila sengaja memainkan sentiman agama dengan memperlekehkan umat Islam serta solat. Menerusi hantaran tersebut ditulis: “Kalau kamu tak minum tapi tengok pun boleh mabuk, itu masalah kamu, bukan masalah arak. Sia-sia kamu sembahyang”,” kata Mohamed Sukri dalam kenyataan di Facebooknya hari ini (11 Januari 2023).

Kenyataan Mohamed Sukri itu juga bagi mempertahankan kenyataan Ahli Parlimen Permatang Pauh, Muhammad Fawwaz Mohamad Jan yang sebelum ini membantah penjualan arak secara terbuka di ruang legar sebuah pusat beli-belah di Seberang Jaya di Pulau Pinang.

Muhammad Fawwaz turut memuat naik video pertemuannya dengan pihak pengurusan pusat beli-belah tersebut di Facebooknya.

Mengulas lanjut Mohamed Shukri berkata, pihaknya menyokong dan mempertahankan tindakan Muhammad Fawwaz kerana itu juga antara yang dilakukan Pemuda Pas Selangor dalam isu-isu berkaitan arak dan kes mabuk sama ada membantah, mengkritik serta memberikan solusi.

“Isunya ialah penjualan terbuka dan inilah yang kita tentang. Sama ada berbentuk penjualan mahupun pesta yang dianjurkan. Sebab itu Pemuda PAS Negeri Selangor malah seluruh negara pasti akan bangkit menentang hal yang sama.

“Sebagaimana YB Teng Chang Kim sanggup ‘merentas negeri’ dengan hantaran yang biadab lagi celopar kerana ‘sayang sangat’ pada arak, maka kami Pemuda Pas Negeri Selangor juga bangkit mempertahankan YB Muhammad Fawwaz atas tindakannya dan akidah yang satu.

“Malunya negeri Selangor kerana sikap YB (Chang Kim) ini yang celopar, biadab serta memperlekehkan solat. Mana pergi Exco lain yang beragama Islam dalam kerajaan negeri Selangor yang lain untuk tegur,” soalnya dalam kenyataan tersebut.

Katanya, sudah jelas dalam banyak kenyataan media sama ada tulisan atau lisan sebelum ini bahawa arak hanya lebih membawa kemudaratan sama ada moral, sahsiah, nyawa malah ekonomi negara.

Katanya, akal yang waras pasti tidak menerima arak itu sesuatu yang membawa kebaikan yang banyak.


PM tak wajar salahkan Menteri PN tolak PRU, kata Dr Mahathir

Tindakan 12 Menteri yang mengutus surat kepada Yang di-Pertuan Agong Al-Sultan Abdullah Ri’ayatuddin Al-Mustafa Billah Shah tidak wajar dipertikaikan Perdana Menteri Datuk Seri Ismail Sabri Yaakob.

Pengerusi Parti Pejuang, Tun Dr Mahathir Mohamad menyifatkan Ismail Sabri tidak perlu mempertikaikan tindakan Menteri Kabinet yang tidak mahu pembubaran Parlimen dibuat hanya semata-mata kerana menerima tekanan daripada Presiden UMNO, Datuk Seri Ahmad Zahid Hamidi.

“Walaupun Perdana Menteri berhak membuat keputusan sendiri, tetapi dalam kerajaan campuran, (pengetahuan dan persetujuan) parti komponen berhak memberi pandangan mereka.

“Memang pun UMNO yang hendak PRU (Pilihan Raya Umum) awal, (tak) pedulikan banjir. Yang penting ialah UMNO menang dan penjenayah-penjenayah elak dari dihukum segera,” katanya dalam satu kenyataan hari ini.

Terdahulu, Ismail Sabri mengumumkan pembubaran Parlimen walaupun tidak mendapat persetujuan daripada jemaah menteri kerajaannya.

Susulan itu, 12 Menteri Perikatan Nasional (PN) mengutus surat kepada Agong bagi menyuarakan kebimbangan Pilihan Raya Umum Ke-15 (PRU-15) akan diadakan semasa musim bencana banjir dan tidak bersetuju dengan keputusan Ismail Sabri.

Selasa lalu, Ismail Sabri berkata, keputusan pembubaran Parlimen dibuat berikutan 12 Menterinya mengutuskan warkah kepada Al-Sultan Abdullah.

Justeru, pembubaran itu bertujuan menghalang daripada tercetusnya ketidakharmonian dalam pentadbiran kerajaan.

6 Oktober lalu, Menteri Alam Sekitar dan Air daripada PAS – parti komponen PN – Datuk Seri Tuan Ibrahim Tuan Man mengesahkan menteri daripada PN menyerahkan surat pada 5 Oktober, kepada Yang di-Pertuan Agong bagi menyatakan rasa tidak setuju jika PRU-15 diadakan tahun ini.

Susulan penyerahan surat itu, pada 6 dan 7 Oktober, Setiausaha Agung UMNO, Datuk Seri Ahmad Maslan serta Ketua Pemuda UMNO Datuk Asyraf Wajdi Dusuki mempersoalkan keabsahan Ismail Sabri sebagai Perdana Menteri.

Pada Ahad (9 Oktober) Ismail Sabri dipetik BH ketika menjawab persoalan yang dibangkitkan itu dilaporkan berkata keabsahan kerajaan pimpinannya masih kukuh dan tidak tergugat serta tidak menandakan hilang keyakinan terhadap kepimpinannya.

Ismail Sabri juga dilaporkan berkata tindakan berkenaan tidak menjejaskan keutuhan kerajaan kerana sokongan kepada seseorang PM adalah tertakluk kepada majoriti sokongan Ahli Dewan Rakyat dan bukan anggota Kabinet.

Bagaimanapun, susulan kenyataan Istana Negara pada 10 Oktober yang mengatakan Yang di-Pertuan Agong kecewa dengan situasi politik negara sekarang, Ismail Sabri menyalahkan pula tindakan 12 menteri Kabinetnya menghantar surat berkenaan.


Kes baharu Covid-19 masih melebihi 17 ribu, Selangor dan KL kekal tertinggi

Jumlah kes harian baharu jangkitan Covid-19 masih berada pada paras tinggi selepas 17,150 kes baru Covid-19 direkodkan setakat tengah hari ini, menjadikan jumlah terkumpul sebanyak 1,130,422 kes.

Lembah Klang terus merekodkan kes harian tertinggi dengan Selangor 6,326 kes dan Kuala Lumpur 2,086 kes.

Tiga negeri terus mencatatkan jangkitan harian empat angka melepasi 1,000 kes.

Sementara itu, lonjakan jangkitan direkod di Kedah dengan 1,511 kes baru.

Johor merekodkan 1,045 baru manakala Sabah 1,002 kes.


Bilal pula mohon maaf azan awal

Bilai Surau Al-Qadir di Guchil 7, Kuala Krai, dipercayai melaungkan azan Maghrib lebih awal empat minit daripada waktunya semalam sehingga kejadian itu tular di media sosial.

Imam Masjid Bandar Kuala Krai, Armin Azahari Mamat berkata, ketika kejadian bilal berkenaan tidak menyedari bahawa beliau telah melaungkan azan Maghrib pada jam 7.17 malam menyebabkan segelintir penduduk percaya telah masuk waktu berbuka puasa, lapor Bernama.

“Saya telah dimaklumkan oleh penduduk bahawa tok bilal dari Surau Al-Qadir di Guchil 7, Kuala Krai telah melakukan kesilapan tersebut dan beliau telah memohon maaf atas kecuaian yang dilakukannya tanpa disengajakan,” katanya ketika dihubungi Bernama.

Justeru, beliau berkata mengikut hukum syarak, penduduk di sekitar kawasan itu yang telah berbuka puasa mengikut laungan azan tersebut, puasanya dikira terbatal dan wajib digantikan selepas berakhirnya Ramadan nanti.

Semalam tular di media sosial yang mengatakan penduduk di sekitar Guchil 5, 6 dan 7 di Kuala Krai perlu menggantikan puasa selepas dipercayai azan Maghrib yang menandakan waktu berbuka puasa berkumandang lebih awal daripada waktu sebenarnya.

Mengulas lanjut, Armin menasihati semua anggota masyarakat supaya peka dengan waktu berbuka puasa dan tidak bergantung semata-mata kepada alunan azan yang berkumandang di masjid, surau mahupun stesen televisyen atau radio.

Ahad lalu, penyampai radio Tawau FM memohon maaf selepas menyiarkan azan Maghrib empat minit lebih awal menyebabkan ada penduduk yang berbuka puasa.

Susulan itu, beliau memohon maaf menerusi pengkongsian di Facebooknya pada hari sama.


Hubungan China-Australia kembali tegang, tangguh dialog ekonomi

Hubungan antara China dan Australia kembali tegang apabila negara republik itu menangguhkan semua aktiviti di bawah perjanjian ekonomi dua hala dengan Canberra ketika kedua-dua buah negara itu sedang bergelut dengan isu-isu berkaitan perdagangan dan keselamatan.

Suruhanjaya Pembangunan dan Pembaharuan Nasional, sebuah agensi perancangan ekonomi Beijing dalam satu kenyataan di laman portal rasminya berkata “semestinya” mereka akan mengenepikan semua projek Dialog Ekonomi Strategik China-Australia, lapor Xinhua.

Dalam kenyataannya, Pesuruhjaya China berkata “sikap” pemerintah Australia yang seakan “berpemikiran Perang Dingin” antara punca mereka memutuskan untuk menangguhkan sebarang aktiviti rundingan, menurut laporan itu.

Menteri Perdagangan Australia, Dan Tehan membalas kenyataan dengan menyifatkan keputusan China itu sebagai “mengecewakan.”

Tehan bagaimanapun berkata Australia tetap terbuka untuk “mengadakan dialog dan terlibat dalam rundingan di peringkat menteri,” menurut laporan CNBC.

Ketegangan hubungan dua hala antara kedua-dua negara bermula sejak 2018 selepas Australia mengenakan sekatan terhadap syarikat rangkaian 5G negara itu, Huawei.

Tahun lalu, China secara tidak rasminya melarang import, termasuk arang batu, dan melancarkan siasatan ke atas import wain dan lobster dari Australia pada 2020.

Pegawai Australia juga membatalkan perjanjian dengan China.

Bulan lalu, Canberra membatalkan perjanjian Belt and Road antara China dan kerajaan negeri Victoria, yang ditandatangani pada Oktober 2018.


GRS didaftar secara sah

Gabungan Rakyat Sabah (GRS) telah mengemukakan pendaftaran untuk menjadi sebuah gabungan politik yang sah kepada Jabatan Pendaftaran Pertubuhan (RoS) dua minggu lepas, kata Timbalan Ketua Badan Pimpinan Bersatu Sabah Datuk Masidi Manjun.

Menteri Kerajaan Tempatan dan Perumahan Sabah itu berkata pada masa ini GRS sedang menyediakan beberapa perkara yang diminta RoS dan berharap pendaftaran gabungan itu akan diselesaikan secepat mungkin, lapor Bernama.

“Kita masih tunggu (proses pendaftaran), mereka (RoS) ada minta ‘butiran lanjut’ tetapi kami masih belum berikan lagi,” katanya pada sidang media selepas merasmikan program suntikan vaksin COVID-19 kepada kanak-kanak dan dos penggalak di Wisma Innoprise di sini hari ini.

Pada 26 Februari lepas, Ketua Menteri Datuk Hajiji Noor yang juga Pengerusi GRS dilaporkan berkata gabungan itu akan didaftarkan dalam masa terdekat bagi memastikan kerjasama antara parti politik yang mendukung kerajaan negeri pada masa ini dapat terus dimantapkan.

Hajiji berkata pendaftaran GRS sebagai gabungan politik yang sah atas kemahuan parti komponen juga adalah bagi memastikan usaha kerajaan negeri menjaga kepentingan rakyat Sabah berjalan lancar.

GRS dianggotai parti daripada Perikatan Nasional (Bersatu, Parti Solidariti Tanah Airku, Parti Progresif Sabah, PAS dan Gerakan), Barisan Nasional (UMNO, MCA, MIC, Parti Bersatu Rakyat Sabah) dan Parti Bersatu Sabah.


Individu lengkap vaksin di luar negara perlu ke PKD sahkan sijil

Semua individu yang telah lengkap menerima vaksin Covid-19 di luar negara perlu hadir ke Pejabat Kesihatan Daerah (PKD) terdekat untuk tujuan pengesahan dan mengemas kini bagi mendapatkan sijil digital vaksinasi menerusi aplikasi MySejahtera.

Menteri Sains, Teknologi dan Inovasi Datuk Seri Dr Adham Baba berkata individu tersebut perlu membawa dokumen atau sijil sebagai bukti telah menerima suntikan vaksin di luar negara bagi tujuan penilaian ketulenan serta mengetahui jenis vaksin yang diterima.

“Selepas disahkan PKD, prosesnya ialah Jabatan Kesihatan Negeri akan hantar (maklumat dan data) ke Pusat Kesiapsiagaan dan Tindakan Cepat Krisis Negara (CPRC) di Putrajaya dan pusat itu akan memaklumkan kepada MySejahtera untuk mengemas kini dan mengeluarkan sijil digital dalam aplikasi telefon.

“Tidak kira warganegara atau warga asing, yang penting kita nak mengesahkan sama ada ia tulen atau tidak (sijil) vaksinasi yang diberikan di luar negara dan (mengetahui) jenis vaksin (diterima),” katanya selepas melawat pusat pemberian vaksin (PPV) Program Imunisasi Industri Covid-19 Kerjasama Awam-Swasta (PIKAS) Pusat Konvensyen Antarabangsa Austin (AICC), di Johor Bahru, hari ini.

Beliau berkata bagi individu yang telah mendapat vaksin Covid-19 di luar negara dan perlu masuk ke negara ini bagi tujuan pembukaan sektor ekonomi, sijil vaksinasi akan disemak dan disahkan oleh petugas kesihatan di pintu masuk antarabangsa negara.

Mengenai pembukaan semula Pulau Langkawi kepada pelancong mulai 16 September ini, Dr Adham berkata petugas kesihatan juga akan ditempatkan di laluan pintu masuk ke pusat peranginan itu bagi memudahkan urusan mengesan pelancong yang telah lengkap vaksin Covid-19.

“Selain itu, kita juga akan memaklumkan kepada mereka mengenai kaedah atau prosedur operasi standard (SOP) tertentu yang perlu mereka patuhi,” katanya.


Isu sotong ring didakwa usus babi masih disiasat, kata Menteri Agama

Jabatan Perdana Menteri (Hal Ehwal Agama) akan mengambil tindakan tegas sekiranya terdapat sebarang ketidakpatuhan oleh mana-mana pihak terhadap peraturan ditetapkan berkaitan isu sotong ring atau gegelang sotong yang didakwa sebagai dubur atau usus babi yang dijual di pasaran.

Menteri di Jabatan Perdana Menteri (Hal Ehwal Agama) Datuk Idris Ahmad hari ini berkata ia bagi menjaga kemaslahatan masyarakat, lapor Bernama.

“Hasil siasatan berhubung isu itu akan dimaklumkan secara rasmi oleh pihak berkuasa berkaitan setelah keputusan analisis makmal dikeluarkan oleh Jabatan Kimia Malaysia. Sampel makanan tersebut telah dihantar kepada jabatan itu (Jabatan Kimia Malaysia) untuk tujuan analisis dan pengesahan.

“Kementerian Perdagangan Dalam Negeri dan Hal Ehwal Pengguna (KPDNHEP) bersama Jabatan Agama Islam negeri-negeri berkaitan telah mengambil tindakan awal sebaik isu tersebut ditularkan dengan turun padang menjalankan siasatan serta mengambil sampel untuk dianalisis,” katanya dalam kenyataan.

Beliau berkata pada masa sama Jabatan Kemajuan Islam Malaysia (Jakim) telah menghubungi badan pensijilan halal di China iaitu Shandong Halal Certification Services bagi mendapatkan pengesahan berhubung sijil halal produk berkenaan.

Terdahulu, tular menerusi media sosial mengenai dakwaan sotong ring yang dijual di pasaran diperbuat daripada usus babi dan dicampurkan perisa sotong, selain ada pengguna media sosial yang meragui cap halal yang dicetak di label pembungkusan.

Idris berkata pihaknya turut merakamkan penghargaan dan terima kasih kepada pihak KPDNHEP bersama Jabatan Agama Islam Negeri Selangor, Jabatan Hal Ehwal Agama Islam Negeri Kedah dan Jabatan Hal Ehwal Agama Islam Perlis yang tangkas menyiasat serta meneliti segenap aspek isu tersebut.

Beliau juga berterima kasih kepada Jabatan Kimia Malaysia kerana telah memberikan keutamaan kepada sampel itu untuk dianalisis.


Bayaran rayuan BPR disalur bermula esok, kata MOF

Pemohon rayuan Bantuan Prihatin Rakyat (BPR) akan mula menerima bayaran bermula esok, umum Kementerian Kewangan (MOF) hari ini.

Menteri Kewangan Tengku Datuk Seri Zafrul Tengku Abdul Aziz berkata pemohon akan menerima bayaran yang terus dikreditkan ke akaun bank yang didaftarkan semasa permohonan rayuan BPR pada penghujung September lalu bersekali dengan penerima bayaran BPR Fasa 3.

Beliau berkata, pembayaran rayuan BPR itu akan melibatkan hampir 200,000 penerima BPR dengan anggaran peruntukan sebanyak RM240 juta.

Menurutnya, kerajaan telah mengemas kini data golongan B40 yang layak menerima BPR melalui permohonan rayuan BPR yang dibuka pada 15 sehingga 30 Jun lalu.

“Permohonan rayuan ini telah dinilai semula oleh Lembaga Hasil Dalam Negeri (LHDN) bagi memastikan inisiatif bantuan tunai ini dapat disalurkan dan dimanfaatkan oleh golongan yang benar-benar layak.

“Semakan status kelulusan rayuan BPR boleh dibuat mulai esok di Portal BPR di https://bpr.hasil.gov.my,” katanya dalam satu kenyataan.

Tengku Zafrul berkata, kerajaan berharap bantuan tunai yang secara keseluruhannya berjumlah RM17.1 bilion sehingga hujung tahun ini boleh membantu Keluarga Malaysia menampung dan menguruskan perbelanjaan penting mereka.

Menurutnya, selaras dengan pengumuman kelulusan rayuan BPR itu, kerajaan turut memberi peluang kepada golongan yang lulus rayuan BPR menyertai Program Jaringan Prihatin.

“Tarikh akhir pendaftaran dan penebusan program ini akan dilanjutkan sehingga 30 September depan.

“Pelanjutan ini juga bertepatan dengan situasi semasa selain memberi ruang serta masa kepada mereka yang perlu mendaftar dan menebus telefon mereka di kedai secara fizikal,” katanya.

Katanya, kerajaan sentiasa komited untuk memastikan program yang disediakan menepati kehendak golongan sasar dan memudahkan pembelajaran anak-anak golongan B40 mendapatkan pakej telekomunikasi ataupun pakej peranti mudah alih.


Kontrak petugas kesihatan tamat tahun ini akan dilanjut

Kementerian Kesihatan (KKM) sudah memperakukan pelanjutan kontrak petugas kesihatan yang akan tamat kontrak pada tahun ini.

Ketua Setiausaha KKM Datuk Seri Mohd Shafiq Abdullah dalam satu kenyataan hari ini memaklumkan Suruhanjaya Perkhidmatan Awam pada 26 dan 28 Jan lepas bersetuju meluluskan pelantikan semula secara kontrak 1,243 Penolong Pegawai Perubatan Gred U29, melibatkan graduan Institut Latihan KKM yang tamat kontrak pada 2 Feb, menurut laporan Bernama.

“Pemakluman mengenai pelanjutan kontrak ini telah pun dimaklumkan kepada Ketua Jabatan. Tawaran pelanjutan kontrak bagi kohort lain yang tamat kontrak dalam tahun 2022 akan dibuat secara berfasa sebaik perakuan KKM diluluskan oleh agensi pusat dan Suruhanjaya Perkhidmatan Awam,” katanya.

Mohd Shafiq berkata pelanjutan kontrak ini dibuat mengambil kira situasi negara dalam peralihan dari fasa pandemik ke fasa endemik dan usaha memulihkan perkhidmatan tertangguh akibat pandemik Covid-19.

Merujuk kepada artikel disiarkan sebuah akhbar semalam bertajuk “Giliran Penolong Pegawai Perubatan Mogok Esok?”, beliau berkata KKM menghargai peranan penting Penolong Pegawai Perubatan di KKM bersama barisan hadapan lain khususnya dalam menangani pandemik.


MB Negeri Sembilan sokong Tok Mat jadi TPM

Datuk Seri Mohamad Hasan layak untuk diangkat sebagai Timbalan Perdana Menteri (TPM) dalam kerajaan baharu dipimpin Perdana Menteri (PM) Datuk Seri Anwar Ibrahim, kata Datuk Seri Aminuddin Harun.

Menteri Besar Negeri Sembilan itu berkata Mohamad atau Tok Mat itu yang juga Timbalan Pengerusi Barisan Nasional (BN) boleh diketengahkan selain Datuk Seri Ahmad Zahid Hamidi walaupun mengikut hierarki sepatutnya Presiden parti dilantik bagi jawatan nombor dua itu.

“Tok Mat adalah antara tokoh yang boleh UMNO ketengahkan (menjawat jawatan TPM), tapi kuasa pelantikan masih di bawah kuasa parti.

“Kita sedia maklum perkara pelantikan berkenaan adalah ketua parti yang menentukan siapa TPM  jika tempat itu diberikan kepada UMNO.

“Kita serahkan kepada parti, namun UMNO pun ramai calon yang berkelayakan. Tapi, secara peribadi sebagai orang Negeri Sembilan, sudah tentu sokong beliau (Tok Mat),” katanya dipetik laporan BH.

Anwar sekarang dalam dilema untuk memilih pembantunya dalam kerajaan kerana jika anak muridnya dipilih, ia bakal menimbulkan banyak kritikan ekoran kes mahkamah dihadapinya.

Sebelum ini, Anwar dilaporkan akan melantik dua TPM dalam kerajaannya daripada BN dan Gabungan Parti Sarawak (GPS) selepas dilantik menjadi PM Ke-10.


Jika Disember banjir, buat pilihan raya November: Mat Maslan

Pilihan raya umum ke-15 (PRU-15) dijangka akan tetap diadakan juga pada tahun ini, kata Datuk Seri Ahmad Maslan.

Setiausaha Agung UMNO itu berkata jangkaan tersebut dibuat selepas ucapan Perdana Menteri Datuk Seri Ismail Sabri Yaakob yang secara jelas memberi isyarat akan membuat keputusan tidak lama lagi untuk membubarkan Parlimen bagi memberi laluan PRU-15 diadakan.

Jelasnya, UMNO yakin PRU-15 akan diadakan sekitar Oktober sehingga Disember ini dengan berkata sekiranya Disember banjir maka PRU-15 perlu diadakan pada November dan perlu dibubarkan Parlimen pada Oktober.

“UMNO yakin PRU15 akan diadakan pada Oktober hingga Disember ini. Tetapi kena elak sebelum banjir.

“Jika banjir Disember, jangan buat (PRU15) Disember. November pun boleh pilihan raya. Kalau pilihan raya pada November, maknanya kena bubar (Parlimen) Oktober,” katanya dipetik laporan media.

Semalam, Presiden UMNO, Datuk Seri Ahmad Zahid Hamidi semasa meneruskan tekanan kepada Ismail Sabri supaya mengadakan PRU-15 segera berkata walaupun banjir jentera UMNO sedia berkempen.

Untuk rekod, musim tengkujuh kebiasaannya melanda negara pada hujung tahun dan menyebabkan bencana banjir melanda di beberapa buah negeri.

Ismail Sabri pada program sama juga berkata tarikh PRU-15 akan diputuskan tidak lama lagi dengan berkata ‘sikit saja lagi’, sekaligus memberi isyarat PRU-15 semakin hampir.

Dalam pada itu, Ahmad turut mengesahkan pertemuan ‘Top Five’ UMNO pada 30 September ini tetap diadakan seperti yang dijadualkan.

“Saya yakin ucapan Perdana Menteri semalam itu bertitik tolak dari pertemuan dan rundingan ‘top five’ secara tidak rasmi.

“Sebenarnya setiap kali sebelum Mesyuarat Majlis Tertinggi (MT) UMNO, akan diadakan dahulu mesyuarat ‘top five’ diikuti mesyuarat Biro Politik UMNO pada sebelah petang.

“‘Top Five’ ini sering bertemu secara tidak rasmi serta tidak diumumkan secara terbuka di media. Itu tidak termasuk pertemuan tidak rasmi ‘Top Five’ di luar,” jelas beliau.

‘Top five’ UMNO merujuk kepada lima kepimpinan tertinggi parti terdiri daripada Presiden, Zahid; Timbalan Presiden, Datuk Seri Mohamad Hasan serta tiga Naib Presiden iaitu Datuk Seri Mohamed Khaled Nordin, Datuk Seri Mahdzir Khalid dan Ismail Sabri.


Selepas anak ditipu syarikat ‘scam’, Kit Siang tampil bela pula

Selepas bekas Ketua Menteri Pulau Pinang Lim Guan Eng dikecam teruk berhubung isu derma vaksin daripada syarikat ‘scam’ baru-baru ini, bapanya Lim Kit Siang pula tampil menggesa supaya syarikat tersebut menebus kesalahannya ekoran kontroversi yang tercetus.

Bukan itu sahaja sebaliknya seperti Guan Eng, Ahli Parlimen Iskandar Puteri dan veteran DAP itu juga meminta Menteri Sains, Teknologi dan Inovasi, Khairy Jamaluddin meluluskan permohonan ‘syarikat’ yang berhasrat memberi derma dua juta dos vaksin Sinovac.

Katanya, Khairy perlu meluluskan permohonan dua juta dos vaksin itu supaya ahli perniagaan Yong Chee Kong boleh membersihkan maruahnya yang tercalar susulan kontroversi yang tercetus.

Dalam berlembut supaya kontroversi itu tidak diperpanjangkan lagi, Kit Siang juga membayangkan semua laporan polis akan ditarik balik sekiranya Chee Kong mengotakan janji memberi sumbangan itu.

“Janganlah kita panjangkan lagi perkara ini — berikan ruang kepada Yong untuk menebus maruah beliau dengan membolehkan beliau untuk memenuhi tawaran dua juta dos vaksin kepada rakyat Pulau Pinang ini.

“Memandangkan beliau telah menekankan bahawa sumbangan ini adalah ‘tawaran tulen’ daripada ‘bos’ beliau yang berada di Hong Kong.

“Sekiranya Yong berjaya mengotakan tawaran ini, semua laporan polis terhadap beliau patut digugurkan,” katanya.

Sebelum ini, Chee Kong telah dipanggil oleh polis Sabah bagi dirakamkan keterangan berhubung kontroversi itu.

Siasatan tersebut berkaitan dengan beberapa laporan polis yang dibuat di Pulau Pinang.

Sejak Rabu, nama Yong Chee Kong tiba-tiba menjadi terkenal dan mencatatkan jumlah carian tertinggi di Internet.

Rakyat Malaysia ingin mengetahui gerangan ‘individu misteri’ itu yang dilaporkan menawarkan untuk menyumbang dua juta dos vaksin Covid-19 kepada Pulau Pinang.

Khairy sebelum ini mendedahkan sumbangan dua juta dos vaksin oleh syarikat berpangkalan di Hong Kong kepada Kerajaan Negeri Pulau Pinang itu adalah tawaran palsu.

Menurut Khairy, siasatan dan carian yang dilakukan pihaknya mendapati syarikat berkenaan iaitu Xintai Development Enterprise LTD tidak wujud.


BN Tanjong Karang tolak calon pilihan Zahid?

Nampaknya laluan calon BN Parlimen Tanjong Karang agak sukar untuk mempertahankan kerusi tradisi gabungan itu pada Pilihan Raya Umum ke-15 (PRU-15), minggu depan.

Calon pilihan Presiden UMNO, Datuk Habibah Mohd Yusof merupakan Ketua Wanita UMNO Tanjong Karang bagi menggantikan penyandang enam penggal Parlimen Tanjong Karang, Tan Sri Noh Omar.

Sudahlah berdepan lima penjuru, Habibah dilaporkan berdepan penolakan dalaman daripada ahli UMNO di kawasan tersebut yang lebih cenderung menyokong Noh.

Habibah dicabar empat calon lain iaitu Azlan Sani Zawawi (PEJUANG), Mohd Rosni Mastol (Bebas), Kapten (B) Datuk Dr Zulkafperi Hanafi (PN) dan Siti Rahayu Baharin (PH).

Memetik laporan Malaysiakini, ramai ahli akar umbi UMNO di situ yang secara terbuka menyatakan betapa terkilannya mereka terhadap keputusan dibuat parti yang menggugurkan wakil pilihan mereka sejak 1995 itu.

Malah portal berita itu menyebut pada hari penamaan calon, 5 November lalu sekitar 300 orang sahaja ahli BN yang mengiringi Habibah dan kebanyakkannya daripada sayap wanita.

Ketua Cawangan UMNO Raja Musa, Yusof Saroji ketika berucap pada hari pertama kempen akui sukar untuk BN pada PRU kali ini ekoran wakil pilihan tidak lagi diletakkan di kerusi itu.

“Kalau lihat dalam sejarah Tanjong Karang, nak mengiringi calon beribu (hadir), tapi pagi tadi tak ramai. Itu melambangkan apa? Ini kita kena kerja kuat. Bukan mudah untuk PRU kali ini.

“Tempat yang menang, diubah pula calon, jadi masalah kita saya lihat banyak.

“Kalau contoh di Tanjong Karang, sebenarnya kita boleh menang mudah dan menang banyak untuk BN. Tapi sekarang kenapa kita nak cari kerja susah untuk memenangkan Barisan Nasional,” soalnya.

Beliau berkata demikian pada majlis yang turut dihadiri Habibah.

Sementara calon Bebas, Mohd Rosni Mastol, 59 memberitahu pemberita keputusan bertanding menentang Habibah dibuat selepas berbincang dengan beberapa rakannya yang juga ahli UMNO cawangan.

“Sebab kita nak bagi isyarat – raja adil raja disembah, raja zalim raja disanggah. Hashtag kita Jebat kembali.

“Saya simpati dengan Tan Sri Noh,” katanya yang merupakan bekas pegawai khas Noh di Kementerian Pembangunan Usahawan dan Koperasi.

Rosni juga mendakwa ramai ahli parti lain di kawasan itu tidak berpuas hati dan menyebabkan beberapa bilik gerakan BN di Tanjong Karang ditutup.

Sebelum ini, Noh melahirkan kekecewaan selepas disingkirkan Datuk Seri Ahmad Zahid Hamidi daripada senarai calon bagi PRU-15 malah beliau turut kecewa kerana bosnya itu tidak bersikap terbuka dalam soal pencalonannya di Tanjung Karang.


Hubungan dengan Hamzah tiada masalah, cubaan alih isu : Muhyiddin

Presiden Bersatu, Tan Sri Muhyiddin Yassin mengesahkan tiada sebarang masalah antara dirinya dengan Setiausaha Agung parti, Datuk Seri Hamzah Zainuddin seperti yang dilaporkan sebelum ini.

Bercakap pada sidang media di Ibu Pejabat Perikatan Nasional hari ini, bekas perdana menteri itu berkata dakwaan itu sengaja dibuat-buat pihak tertentu bagi mengalih perhatian daripada isu pokok yang masih tidak diselesaikan kerajaan.

“Ini sengaja dibuat sebab dah tak ada modal, jadi nak melaga-lagakan. Sedangkan dalam parti, antara yang paling harmoni ialah PN. Tanya PAS, Bersatu Gerakan tengok, tiada isu. Dalaman parti masing-masing pun stabil. Ada dengar bergaduh?

“Bila masa saya bertumbuk dengan Datuk Hamzah atau kami ini ada bertengkar? Tidak ada. (Ia) sengaja (di) buat-buat, jangan percayalah.

“Ini mungkin kerja cyber trooper di media sosial yang nak mengalih isu pokok yang tidak diselesaikan kepada isu dalaman parti yang tak ada,” katanya.

Beliau berkata demikian ketika ditanya soal hubungannya dengan Hamzah yang juga Ketua Pembangkang yang dilaporkan sebelum ini tidak sehaluan dalam soal hala tuju parti.

Sebelum ini tersebar kononnya Bersatu sedang mempertimbangkan Ahli Parlimen Ketereh, Datuk Khlir Mohd Nor atau Ahli Parlimen Arau, Datuk Seri Shahidan Kassim sebagai pengganti Hamzah.

Khlir Mohd Nor berkata cerita itu sengaja diada-adakan oleh parti lawan untuk menghancurkan PN.

Beliau turut menafikan dakwaan Pengerusi PN dan Ahli Parlimen Larut itu berselisih gara-gara Pengerusi PN Selangor, Datuk Seri Mohamed Azmin Ali.


Tidak dapat jadi TPM punca Zahid sokong Anwar, kata ahli MT UMNO

Gagal untuk menjadi Timbalan Perdana Menteri (TPM) buat kali kedua adalah punca sebenar Presiden UMNO, Datuk Seri Ahmad Zahid Hamidi beralih sokongannya kepada Ketua Pembangkang, Datuk Seri Anwar Ibrahim.

Seorang ahli Majlis Tertinggi UMNO, Datuk Zahidi Zainul Abidin mendedahkan tindakan Zahid tersebut yang menukar sokongan kepada Anwar dilihat sebagai membelakangi ketetapan parti yang diputuskan semasa Perhimpunan Agung UMNO 2020 (PAU) pada Mac lalu.

“Masalah Zahid ini, beliau tidak boleh nak lantik diri dia jadi Timbalan Perdana Menteri, beliau pergi kepada Anwar, itu memang kita tidak sokong. Mana boleh macam itu?” katanya kepada Agenda Daily baru-baru ini.

Jelas Ketua UMNO Bahagian Padang Besar itu, Ahli-Ahli Parlimen UMNO terpaksa mencari jalan bagi menyekat hasrat Zahid daripada meneruskan cita-citanya untuk bekerjasama dengan Anwar dan mereka mengambil jalanuntuk melantik Datuk Seri Hishammuddin Hussein sebagai jurucakap parti UMNO jika dipanggil menghadap Yang di-Pertuan Agong (YDPA) nanti.

“Sebab itu saya sokong untuk menjadikan Hishammuddin sebagai jurucakap supaya jawatan Timbalan Perdana Menteri dipilih dalam kalangan UMNO,” ujarnya lagi.

Menurutnya lagi, calon TPM boleh dipilih selepas itu dan menamakan beberapa calon yang berkemungkinan akan mengisi jawatan kedua tertinggi dalam pentadbiran kerajaan.

“Lepas itu nak lantik siapa pun jadi Timbalan Perdana Menteri, Datuk Seri Ismail Sabri kah, Hishammuddin kah, (Datuk Seri) Shahidan Kassim kah, terpulanglah,” katanya.

Terdahulu, seorang pemimpin senior dalam parti, Datuk Seri Nazri Aziz mendedahkan sudah mengumpul surat akuan (SD) untuk menyokong Hishammuddin sebagai jurucakap rasmi kepada 25 orang Ahli Parlimen Barisan Nasional (BN), ia sekiranya Ahli Parlimen Sembrong itu dipanggil menghadap YDPA.

Nazri berkata langkah itu sebagai tindakan balas terhadap Zahid yang memberikan maklumat mengelirukan kepada YDPA berhubung sokongan kepada Anwar sebagai calon Perdana Menteri.

Difahamkan, sumber memberitahu Zahid menerima tawaran jawatan TPM daripada cikgunya jika berjaya membawa UMNO untuk menyertai jajaran baharu politik yang beberapa kali disuarakannya sebelum ini.


Zahid janji tak tinggal Anwar sendirian

Presiden UMNO, Datuk Seri Ahmad Zahid Hamidi berjanji setia tidak akan meninggalkan Perdana Menteri, Datuk Seri Anwar Ibrahim bersendirian.

Malah Timbalan Perdana Menteri itu turut memuji Anwar yang menjalankan tanggungjawab sebagai perdana menteri dengan sangat baik.

“Semua yang dijanjikan ini bukan hanya retorik politik dan kami di pihak kerajaan melaksanakan dengan penuh iltizam kerana apa yang mahu dilakukan Anwar adalah terjemahan falsafah prinsip beliau hampir 30 tahun lalu.

“Selain itu, kita juga harus melihat pemimpin dan ulama bergabung serta saling bekerjasama yang mana setiap nasihat diberikan perlu berlandaskan al-Quran dan hadis.

“Justeru, kami mendukung cita-cita perdana menteri dalam memperkukuh budaya serta agama tanpa mengetepikan agama lain,” katanya menurut Harian Metro ketika berucap dalam program sentuhan kasih desa Kelantan di Dataran Kesedar Paloh 2, Gua Musang, lapor Harian Metro.

Menteri Kemajuan Desa Dan Wilayah itu berkata, program hari ini bukan hanya mendekati rakyat kawasan bandar atau pekan tetapi juga kawasan pedalaman bagi menyantuni setiap lapisan masyarakat.

“Kita turun padang tanpa mengira kumpulan sasaran serta mengetepikan warna politik, budaya dan kaum. Apa yang penting, di bawah kepimpinan Anwar, kita mahu penyatuan pemikiran diterjemahkan dan ketepikan segala perbezaan dalam kalangan kita di seluruh negara.

“Sebagaimana kita tahu, Kelantan diperintah kepimpinan tidak sealiran dengan Putrajaya (kerajaan perpaduan), tetapi selama ini kerajaan tidak pernah putus membantu negeri ini, lebih-lebih lagi apabila negara diperintah Anwar yang sentiasa prihatin kepada rakyat di seluruh negara, termasuk Kelantan.”


BM tiada nilai, tak guna belajar: Ridhuan Tee perjelas sikap Cina

Penganalisis dan pendakwah Prof Dr Mohd Ridhuan Tee Abdullah menjelaskan sikap sebahagian besar murid Cina tidak berminat dengan subjek Bahasa Melayu (BM), bukan perkara baharu, tetapi sudah lama berlaku.

Mengakui kebenaran laporan bahawa ‘murid Sekolah Jenis Kebangsaan Cina (SJKC) tidak berminat untuk belajar BM’, beliau berkata orang Cina menganggap BM tidak penting untuk dipelajari.

Menggunakan kiasan ‘ultra kiasu’ terhadap kaum Cina yang ekstrem, khususnya dalam DAP dan MCA, beliau turut mencabar pihak yang membuat laporan polis terhadap akhbar berkenaan supaya mendakwa wartawan terbabit.

Sebelum ini, Presiden Majlis Bahasa Cina Malaysia (MCLC) Datuk Eddie Heng Hong Chai menuduh kumpulan akhbar NSTP mengelirukan orang ramai dalam artikel yang diterbitkan mengenai BM di sekolah vernakular seluruh negara.

Mengulas lanjut, Ridhuan Tee berkata ultra kiasu itu membuat laporan polis pada 21 Januari lalu terhadap akhbar tersebut dan meminta polis menyiasat mengikut Akta Hasutan.

“Bagaimanapun, ultra kiasu itu menjelaskan bahawa mereka tidak berniat untuk mendakwa wartawan terbabit sebaliknya mengingatkan media berkaitan supaya menyedari keseriusan isu itu dan memperbetulkan artikel.

“Hebat sekali wayang ultra kiasu ini. Buat laporan polis, tetapi tidak mahu dakwa. Saya cabar, dakwalah, kalau kamu ada telur,” kata Ridhuan dalam kenyataan hari ini (6 Februari 2023).

Ridhuan Tee berkata laporan disiarkan akhbar berkenaan ternyata benar, dan sebahagian besar murid Cina tidak berminat dengan subjek bahasa kebangsaan ini.

“Bahasa Melayu tidak penting bagi mereka dan tidak menguntungkan. Saya tahulah sebab saya orang Cina. Isu BM dan SJKC acap kali saya bangkitkan, tetapi tidak ada tindakan. Kita asyik berpolitik

“Bukan sahaja murid SJKC tidak berminat dan menganggap ia tidak penting. Inilah juga pemikiran pemimpin dan keluarga ultra kiasu. Mereka menganggap bahasa Melayu tidak ada nilai, dan tidak berguna mempelajari bahasa Melayu.

“Sebab itulah mereka cukup menentang jika ada tindakan untuk seragam silibus bahasa Melayu di SK dan SJKC. Tahap BM darjah enam di SJKC sama seperti BM darjah tiga di SK.

“Tidak cukup dengan itu, ultra kiasu menentang sebarang penambahan waktu untuk pengajaran dan pembelajaran BM. Ultra kiasu juga menentang, guru BM yang tidak ada asas bahasa Cina. Pengajaran dan pembelajaran BM mesti gurunya adalah Cina juga. Jika ada guru BM, berbangsa Melayu, guru ini mesti ada asas bahasa Cina.

Begitulah liciknya ultra kiasu ini. Mereka begitu berani menentang dan mengugut kerajaan, sedangkan ini sekolah kerajaan, bantuaan penuh kerajaan, sepatutnya mereka tunduk kepada arahan kerajaan. Malang, ia tidak pernah berlaku,” jelas beliau lagi.

‘Bahasa Melayu nombor dua, bahasa Cina pertama’


Individu dijangkiti Covid-19 lebih berisiko alami masalah ingatan

Individu yang dijangkiti Covid-19 lebih tinggi risiko untuk mengalami pelbagai kecederaan otak setahun kemudian, berbanding mereka yang tidak pernah dijangkiti virus itu, lapor satu penemuan kajian oleh penyelidik negara itu pada Khamis (22 September 2022) yang boleh menjejaskan berjuta-juta rakyat AS.

Kajian selama setahun itu, yang diterbitkan dalam Nature Medicine, menilai kesihatan otak merentas 44 gangguan berbeza menggunakan rekod perubatan tanpa mengenal pasti pesakit daripada berjuta-juta veteran AS.

Otak dan gangguan saraf lain berlaku 7 peratus lebih ramai terhadap mereka yang telah dijangkiti Covid, berbanding kumpulan veteran yang sama yang tidak pernah dijangkiti.

Ini bermakna kira-kira 6.6 juta rakyat AS yang mengalami gangguan otak yang dikaitkan dengan jangkitan Covid-19, kata pasukan penyelidik itu.

“Hasilnya menunjukkan kesan jangka panjang yang teruk akibat Covid-19,” kata Pengarang Kanan Dr Ziyad Al-Aly dari Washington University School of Medicine dalam satu kenyataan.

Al-Aly dan rakan sekerja di Sekolah Perubatan Universiti Washington dan Hal Ehwal Veteran St Louis Health Care System mengkaji rekod perubatan daripada 154,000 veteran AS yang telah diuji positif Covid dari 1 Mac 2020 hingga 15 Januari 2021.

Mereka membandingkannya dengan rekod daripada 5.6 juta pesakit yang tidak dijangkiti Covid dalam tempoh masa sama, dan satu lagi kumpulan 5.8 juta orang dari tempoh sebelum Covid tiba di AS.

Al-Aly berkata kajian terdahulu membabitkan gangguan terhadap kumpulan lebih kecil, dan tertumpu sebahagian besarnya kepada pesakit yang dimasukkan ke hospital, manakala kajiannya merangkumi kedua-dua pesakit yang dimasukkan dan tidak dimasukkan ke hospital.

Kerosakan ingatan, biasanya dirujuk sebagai ‘kabus otak’, adalah simptom yang paling biasa. Berbanding dengan kumpulan terkawal, individu yang dijangkiti Covid mempunyai risiko 77 peratus lebih tinggi untuk mengalami masalah ingatan.

Individu yang dijangkiti virus itu juga 50 peratus lebih berkemungkinan mendapat strok iskemia, yang disebabkan oleh pembekuan darah, berbanding dengan kumpulan yang tidak pernah dijangkiti.

Mereka yang menghidap Covid adalah 80 peratus lebih berkemungkinan mendapat sawan; 43 peratus lebih berkemungkinan mengalami masalah kesihatan mental, seperti kebimbangan atau kemurungan; lebih 35 peratus berkemungkinan mengalami sakit kepala; dan 42 peratus berkemungkinan mengalami gangguan pergerakan.

Penyelidik berkata kerajaan dan sistem kesihatan mesti merangka rancangan untuk dunia pasca-Covid.

“Memandangkan skala besar pandemik, menghadapi cabaran ini memerlukan tindakan segera dan diselaraskan – tetapi, setakat ini, tidak ada – strategi tindak balas global, nasional dan serantau,” kata Al-Aly. – Reuters


PRU-15 awal, PAS siap sedia hadapi sebarang kemungkinan

PAS bersedia menghadapi sebarang kemungkinan pada pilihan raya umum Ke-15 (PRU-15) termasuk kehadiran gabungan Angkatan Amanah Merdeka Rakyat Kelantan, kata Pesuruhjaya PAS Kelantan Datuk Ahmad Yakob.

Menteri Besar Kelantan itu berkata kemunculan gabungan seperti itu adalah perkara biasa dalam politik dan bagi PAS ia langsung tidak menggugat kesiapsiagaan jenteranya menghadapi PRU1-5 akan datang, lapor Bernama.

“Mana-mana pihak boleh membuat apa sahaja yang mereka rasa dibenar oleh Perlembagaan negara. Cuma masing-masing membuat persiapan. Apa pun kita berpandu kepada arahan dan keputusan pusat (PAS pusat),” katanya.

Beliau berkata demikian kepada pemberita pada Majlis Rumah Terbuka Menteri Besar Kelantan.

Media sebelum ini melaporkan sebuah gabungan baharu diberi nama Angkatan Amanah Merdeka Rakyat Kelantan ditubuhkan dengan hasrat menumbangkan PAS di Kelantan pada PRU-15 nanti.

Dalam perkembangan lain, Ahmad berkata biarpun sambutan Aidilfitri pada kali ini awal sehari daripada jangkaan, perayaan itu masih diraikan dengan meriah.

“Walaupun perkara ini seperti menimbulkan masalah tetapi sebenarnya inilah cara kita berpegang kepada pelaksanaan melihat anak bulan, maka dengan sendirinya saya bersetuju atas dasar keputusan para ulama mesti didahului dengan melihat anak bulan. Sekiranya anak bulan telah kelihatan maka dengan sendirinya hisab jatuh kepada keputusan yang kedua.

“Memanglah agak terkejut sedikit, suasana agak luar biasa kerana masing-masing tidak sempat membuat persiapan dengan secukupnya kerana mereka mengharapkan pada tarikh jangkaan, namun dalam keadaan yang tergesa-gesa, kita dapat menyediakan persiapan,” katanya.

Mengulas mengenai pemberian cuti peristiwa pada esok (Khamis) kepada kakitangan awam negeri seperti yang diumumkan sebelum ini, Ahmad berkata ia terpaksa ditarik balik kerana merasakan sudah cukup pemberian cuti selama tiga hari.

Justeru katanya, esok adalah hari bekerja bagi penjawat awam di negeri itu.


Parlimen tergantung: Di mana kita dan apa seterusnya akan berlaku?

Malaysia telah pun bersuara dalam PRU-15. Namun, ianya dengan suara yang berbelah-bahagi. Rudingan antara parti politik sedang berjalan. Banyak mesej yang tersebar di media sosial dan terdapat banyak maklumat yang salah.

Ini adalah masa yang sesuai untuk menangani beberapa isu tersebut dan menetapkan di mana kita berada.

Adakah terdapat “pemenang” dalam PRU-15?

Tidak ada pemenang. Pemenang akan mempunyai majoriti jelas sekurang-kurangnya 112 kerusi. Tidak ada faedahnya untuk bercakap tentang menang dan kalah dengan hanya merujuk kepada bilangan kerusi individu yang dimenangi setiap parti politik.

Pakatan Harapan sebagai sebuah gabungan mungkin mempunyi satu bilangan kerusi yang terbanyak, tetapi ianya masih jauh dari majoriti tanpa rakan gabungan lain. Ia tidak berada dalam kedudukan yang lebih baik daripada Perikatan Nasional yang memenangi 73 kerusi.

Parti yang berjaya mendapat gabungan kerja melebihi 112 kerusi akan membentuk kerajaan.

Setakat ini, Perikatan Nasional telah secara rasmi memperolehi persetujuan GRS dan GPS.

Itu menjadikan jumlah kerusi Perikatan Nasional sekurang-kurangnya 101 dan setakat tengah hari ini, laporan berita mencadangkan bahawa Perikatan Nasional telah menyerahkan lebih 112 Akuan Berkanun untuk menyokong Tan Sri Muhyiddin Yassin.

Ini adalah produk gabungan parti-parti politik. Ini bermakna Perikatan Nasional dan rakan gabungannya adalah majoriti dan mampu untuk membentuk Kerajaan.

Siapa yang patut diberi peluang “pertama” untuk membentuk Kerajaan?

Beberapa artikel telah merujuk kepada konvensyen yang membenarkan parti dengan bilangan kerusi terbanyak “peluang pertama” untuk membentuk Kerajaan.

Dalam nada itu, Perikatan Nasional mempunyai bilangan kerusi tunggal terbesar dengan sokongan yang disahkan oleh GRS dan GPS.

Dengan itu, pihak Istana masih belum menentukan siapa yang paling berkemungkinan menguasai keyakinan majoriti Dewan Rakyat. Pihak Istana telah, melalui Yang Dipertua Speaker Dewan Rakyat, meminta akuan-akuan berkanun individu ahli Parlimen.

Perkara itu mungkin memberikan jawapan berdasarkan penyerahan akuan-akuan berkanun oleh Perikatan Nasional. Kita harus ingat bahawa pertalian parti politik tidak ada kaitan dengan perkara ini. Ianya adalah ahli Dewan Rakyat yang membuat keputusan dan bukannya pemimpin parti politik masing-masing yang membuat keputusan.

Ahli Dewan Rakyat boleh memilih untuk menentang parti politik mereka. Akibatnya adalah soal disiplin dalaman. Apa yang penting ialah undang-undang antilompat baharu kita hanya menghukum pembelotan secara sukarela daripada parti politik dengan meletak jawatan ataupun berhenti menjadi ahli.

Pemecatan daripada parti politik adalah dilindungi secara khusus di bawah Perkara 49A(2)(c) Perlembagaan Persekutuan. Perkara ini digubal untuk mengelakkan penyalahgunaan kuasa oleh pemimpin-pemimpin parti politik.

Ini sememangnya soal bilangan nombor. Sesiapa yang membentangkan lebih daripada 112 akuan berkanun kepada pihak Istana perlu dijemput untuk membentuk Kerajaan.

Sesiapa yang tidak berbuat demikian, tidak patut dijemput. Isu menjemput parti tunggal terbesar atau gabungan parti membentuk kerajaan tidak sepatutnya timbul.

Yang di-Pertuan Agong dalam kebijaksanaanya mencari bukti yang langsung untuk memuaskan hatinya tentang siapa yang paling mungkin dan mampu untuk menguasai keyakinan majoriti Dewan Rakyat.

Dari sidang akhbar petang tadi, nampaknya Pengerusi Barisan Nasional dengan terdesak cuba untuk menggugat keputusan-keputusan individu ahli Parlimen Barisan Nasional untuk menyokong Perikatan Nasional.

Pengerusi Barisan Nasional membuat cadangan tidak masuk akal bahawa sebarang akuan berkanun yang menyatakan sokongan sebelum ini adalah tidak sah. Ini lebih memeranjatkan kerana pada hari Ahad, pimpinan Barisan Nasional dan UMNO telah beramai-ramai menggesa beliau meletak jawatan.

Keengganan Datuk Seri Ahmad Zahid Hamidi untuk mengambil tanggungjawab di atas prestasi buruk partinya adalah tidak mengejutkan, sedangkan sebelum ini beliau tidak dapat persetujuan Pengerusi Perikatan Nasional untuk campur tangan dalam kes mahkamah terhadapnya, dan kini beliau berhasrat untuk mencari jalan lain untuk melarikan diri.

Tidak dinafikan, akan ada pihak yang akan cuba membendung isu ini dengan cuba menyembahkan akuan berkanun daripada pemimpin parti sebagai kehendak sebenar ahli Dewan Rakyat, atau dalam perkara ini, menimbulkan keraguan terhadap perisytiharan ahli individu Dewan Rakyat tersebut.

Itu, dengan hormatnya, adalah tidak mematuhi arahan Yang di-Pertuan Agong dan tidak boleh diambil kira. Yang penting ialah kehendak setiap ahli Dewan Rakyat tersebut.

Pada masa ini, Datuk Seri Anwar Ibrahim mesti memberikan lebih daripada 112 akuan berkanun kepada Istana pada jam 2 petang esok. Memandangkan Perikatan Nasional telahpun menyerahkan lebih daripada 112 akuan berkanun, ini adalah satu tugas yang mustahil.

Sebenarnya Pakatan Harapan dan Barisan Nasional bergantung pada satu penyalaharahan untuk mencadangkan bahawa mereka mempunyai majoriti.

Dari satu sudut, Datuk Seri Anwar Ibrahim menyerahkan kepada Barisan Nasional untuk mengumumkan sokongannya dan bergantung kepada kenyataan Pengerusinya, manakala di sudut penjuru yang lain, Pengerusi Barisan Nasional pula mendakwa hanya Majlis Tertinggi UMNO yang boleh menentukan siapa yang akan bekerjasama dengan mereka di Parlimen dan sebarang ungkapan sokongan daripada ahli individu adalah tidak sah.

Ini bermakna Pakatan Harapan tidak mempunyai bilangan yang secukupnya dan mereka perlu mencari jalan untuk menimbulkan keraguan dan menekan dakwaan Perikatan Nasional.

Apa yang boleh dipelajari daripada PRU-15?

Malangnya, kita tidak akan tahu dengan pasti mengapa pengundi mengundi sebegini. Seperti yang berlaku, Pakatan Harapan kehilangan kerusi manakala Perikatan Nasional memperolehi kerusi.

Apa yang jelas adalah majoriti besar pengundi menolak Barisan Nasional. Maksudnya, kedua-dua pengundi Pakatan Harapan dan Perikatan Nasional secara khusus memilih untuk menentang Barisan Nasional. Ini jelas satu penolakan borong terhadap kepimpinan Barisan Nasional.

Oleh itu amat mengejutkan bahawa Barisan Nasional kini berada dalam kedudukan untuk memaksa dirinya menjadi kerajaan melalui pakatan dengan Pakatan Harapan.

Itu benar-benar satu penghinaan kepada ahli-ahli UMNO yang lantang berkata “No Anwar, no DAP” dan rakyat Malaysia yang mengundi menentang Barisan Nasional.

Kini, ahli Parlimen Barisan Nasional harus mendengar hati nurani mereka. Mereka mesti membuat keputusan mengikut kehendak ahli dan rakyat, dan bukannya kepimpinan mereka.

Barisan Nasional dihukum kerana gagal mendengar suara rakyat pada PRU-14. Tidak dinafikan jika mereka gagal berbuat demikian lagi, masa mereka sebagai kuasa politik akan berakhir pada PRU-16.

Ahli-ahli Dewan Rakyat secara individu telah menolak Datuk Seri Ahmad Zahid Hamidi dan menoleh kepada kehendak ahli-ahli mereka dan undian untuk kerajaan yang bersih dengan menyokong Perikatan Nasional.

Agenda Daily


Zahid, Najib terdesak mahu selamatkan diri daripada kes mahkamah

Usaha berterusan Datuk Seri Ahmad Zahid Hamidi dan rakan karibnya, Datuk Seri Najib Razak yang mahu membawa UMNO keluar daripada kerajaan Perikatan Nasional (PN) adalah disebabkan terdesak mahu menyelamatkan diri masing-masing daripada kes mahkamah.

Pemimpin senior parti, Datuk Seri Nazri Aziz mendakwa Zahid dan Najib sudah kesuntukan masa memandangkan kes mereka berdua di mahkamah semakin hampir dijatuhkan hukuman dan perlu membela diri dalam semua pertuduhan.

“Kedua-dua mereka mereka ada kes mahkamah dan semakin hampir nak dijatuhi hukuman… mereka juga kena membela diri di mahkamah, bermakna masing-masing mahu selamatkan diri daripada berdepan hukuman yang akan dijatuhkan,” kata Nazri kepada Agenda Daily selepas dihubungi.

Nazri menyifatkan tindakan Zahid mengheret parti dalam masalah peribadi semata-mata untuk melepaskan diri daripada kes mahkamah adalah tidak boleh diterima sekali sehingga parti kini terpaksa berdepan perpecahan yang lebih terus.

“Zahid dan Najib cuba mengheret parti bersama-sama dengan masalah peribadi mereka, ini tidak boleh diterima sama sekali… tindakan mereka ini akan menyebabkan parti berpecah.

“Adakah wajar UMNO berpecah dua hanya disebabkan oleh mereka berdua ini?” katanya lagi.

Menjelang Mesyuarat Majlis Tertinggi (MT) UMNO malam ini, Nazri berkata Ahli-Ahli Parlimen UMNO dan Barisan Nasional (BN) tidak akan meninggalkan kerajaan PN walaupun didesak oleh MT sebaliknya mereka akan kekal dengan ketetapan sebelum ini menamatkan kerjasama hanya apabila Parlimen dibubarkan.

“Saya tidak akan keluar dan akan kekal dalam kerajaan PN… kami kekal dengan pendirian No Anwar, No DAP yhang dibuat semasa Perhimpunan Agung UMNO 2020 lalu,” ujarnya lagi.

Untuk rekod, Zahid kini sedang berdepan 40 pertuduhan rasuah berhubung Sistem Visa Luar Negara (VLN) dan 47 pertuduhan pecah amanah, rasuah dan pengubahan wang haram membabitkan puluhan juta ringgit dana milik Yayasan Akalbudi.

Sementara itu, Najib pula berdepan beberapa kes mahkamah antaranya tiga pertuduhan pecah amanah (CBT), satu pertuduhan salah guna kuasa dan tiga pertuduhan pengubahan wang haram melibatkan dana SRC International Sdn Bhd (SRC International) berjumlah RM42 juta,empat pertuduhan rasuah menggunakan kedudukannya untuk memperoleh suapan berjumlah RM2.3 bilion dalam dana 1Malaysia Development Berhad (1MDB) dan 21 pertuduhan pengubahan wang haram membabitkan jumlah wang yang sama.

UMNO dijadualkan mengadakan mesyuarat MT malam ini dan bakal memuktamadkan keputusan sama ada MP UMNO akan kekal dalam kerajaan PN atau sebaliknya.

Bagaimanapun sumber parti memberitahu kemungkinan besar Zahid akan cuba mendesak MT membuat ketetapan semua MP UMNO perlu meninggalkan kerajaan PN dan Menterinya perlu meletak jawatan daripada Kabinet serta-merta.

Nazri juga sebelum ini mengumpulkan 25 akuan bersumpah (SD) dikalangan Ahli Parlimen UMNO dan Barisan Nasional (BN) bagi melantik Datuk Seri Hishammuddin Hussein sebagai wakil jurucakap mereka sekiranya dipanggil Agong, ia selepas mereka hilang kepercayaan terhadap Zahid yang dikatakan memberikan maklumat salah kepada Yang di-Pertuan Agong semasa menghadap tempoh hari.

Zahid dan Najib yang terpalit dengan pakatan sulit dengan Ketua Pembangkang, Datuk Seri Anwar Ibrahim kini sedang merancang ke arah pembentukan jajaran baharu, ia termasuk PKR dan DAP.